Na severe Sýrie zadržiavajú stovky občanov Únie

V táboroch skončili pre svoju podporu alebo účasť v džihádistických skupinách.

BRUSEL, DAMASK. Počet Európanov - občanov členských krajín Európskej únie - zadržiavaných v severnej Sýrii v táboroch kontrolovaných kurdskými milíciami je neistý. Upozornila na to v utorok belgická televízia RTBF s odvolaním sa na odborníkov z Kráľovského inštitútu pre medzinárodné vzťahy (EGMONT). Po tureckej ofenzíve proti kurdským milíciám v severovýchodnej Sýrii sa odborníci na terorizmus z EGMONT-u Thomas Renard a Rik Coolsaet začali zaoberať otázkou, či platia odhady, podľa ktorých je v tejto časti Sýrie pre svoju podporu alebo účasť v džihádistických skupinách zadržiavaných okolo 800 Európanov. "Napojili sme sa na rôzne kontakty v tomto regióne a máme nové čísla," uviedli podľa televízie RTBF Renard a Rik. Nimi zistené údaje, opierajúce sa o informácie kurdskej strany, naznačujú, že v severnej Sýrii je zadržaných 1129-1195 Európanov. Z toho je takmer 500 dospelých, ktorí sa mohli zúčastňovať na bojových operáciách po boku Islamského štátu (IS), a približne 700 detí. Najviac dospelých zadržiavaných džihádistov je z Francúzska (130) a Nemecka (124), za nimi nasleduje Belgicko (57). V počte detí a maloletých je najviac zastúpené Francúzsko (270-320), Nemecko (138) a Holandsko (90). Odborníci z inštitútu EGMONT zároveň upozornili, že uvedené čísla sú skôr "nižšie odhady". V momente vypuknutia tureckej ofenzívy platilo, že európski džihádisti - muži - boli väznení, zatiaľ čo ich ženy a deti boli zadržiavané v strážených táboroch. Vzhľadom na tureckú ofenzívu, nové boje a zhoršenie bezpečnostnej situácie v regióne je podľa odborníkov z EGMONT-u vysoko pravdepodobné, že členovia teroristickej organizácie Islamský štát a ich deti z nestrážených táborov uniknú. Tí, ktorým sa podarí prežiť a dostať sa preč z neistého regiónu, môžu predstavovať potenciálne hrozby pre členské krajiny EÚ. Televízia RTBF pripomenula, že pre Belgicko ide o dôležité informácie. Renard uviedol, že na severe Sýrie sú tri kategórie belgických občanov. Prevažná väčšina z nich sú deti. Úrady majú správy o najmenej 120-125-tich zadržiavaných Belgičanoch, z ktorých 69 je detí alebo dojčiat. Z morálneho a právneho hľadiska by nemali byť žiadne prekážky pre repatriáciu detí, lebo oni samotné sú obeťami. Nezvolili si dobrovoľne, kde sa narodia alebo kam ich zoberú ich rodičia. Komplikácie nastávajú v prípade žien, ktoré nasledovali svojich mužov túžiacich pridať sa k džihádistom v Sýrii a ktoré sú matkami rovnako zadržiavaných detí. A vyvstáva otázka, čo robiť s mužmi z Belgicka, ktorých nie je až tak veľa - či riešiť otázku Belgičanov zo Sýrie "v jednom balíku", alebo od prípadu k prípadu. Oficiálne stanovisko belgickej vlády k tejto otázke je známe: džihádistov z Belgicka treba súdiť na mieste a v krajine ich zadržania. Turecká ofenzíva však situáciu zmenila, čo prinútilo Radu národnej bezpečnosti k prehodnoteniu situácie. Členovia bezpečnostnej rady sa stretnú v stredu v Bruseli, aby zhodnotili vývoj najnovšej situácie a hovorili o prijatí nových možných opatrení.


V Maďarsku sa začalo vinobranie, najprv sa zbiera Čabianska perla

Ľahké ovocné víno sa môže dostať do obchodov už začiatkom septembra.

BUDAPEŠŤ. V Maďarsku sa v pondelok začalo vinobranie zbieraním najskôr zrejúcej odrody Čabianska perla (Csabagyöngye). Pre spravodajský server Privátbankár.hu o tom informoval z obce Ordacsehi v Šomodskej župe vinár Máté Varga. Obec a jej okolie patrí k vinárskej oblasti Balatonboglár, pričom je najväčším producentom tejto odrody hrozna. Ľahké ovocné víno sa vo fľašiach môže podľa servera dostať do obchodov už začiatkom septembra. Čabianska perla je veľmi skoro dozrievajúca júlová odroda, ktorá bola vyšľachtená v roku 1904 v juhomaďarskej Békešskej Čabe. Je dostatočne odolná voči mrazom a hnilobe, vhodná aj do vyšších polôh. Dobre znáša sucho. Bobule sú stredne veľké, sladké, muškátové, mäsité, s vynikajúcou chuťou.


Pri útoku ozbrojencov v Mali zahynuli dvaja vojaci OSN

K zodpovednosti za útok sa zatiaľ nikto neprihlásil.

BAMAKO. Dvaja príslušníci mierových síl OSN zahynuli v utorok na severe Mali, keď ich trojčlennú pešiu hliadku prepadli zo zálohy neznámi ozbrojenci. Ďalší člen hliadky utrpel pri útoku zranenia. Podľa vyhlásenia misie OSN známej ako MINUSMA k incidentu došlo neďaleko obce Aguelhok v severomalijskom regióne Kidal. Národnosť obetí útoku MINUSMA nezverejnila. K zodpovednosti za útok sa doposiaľ nikto neprihlásil, aj keď v uvedenej oblasti pôsobia džihádisti a nábožensky motivovaný extrémizmus je tam na vzostupe, napísala agentúra AP. V roku 2012 sa severu Mali zmocnili na istý čas islamskí militanti, kým proti nim nezasiahli francúzski vojaci. V západoafrickej krajine však odvtedy opakovane dochádza k útokom džihádistov. Výnimočný stav v Mali platí od novembra 2015 a bol opakovane predlžovaný. Bezpečnostným silám umožňuje zadržiavať ľudí a prehľadávať súkromné i verejné budovy bez súhlasu sudcu. Mierová misia OSN v Mali má za úlohu stabilizovať krajinu. MINUSMA je považovaná za najnebezpečnejšiu misiu mierových síl OSN na svete.


Jelene v známom japonskom parku zabíjajú  plasty

Od marca uhynulo v Nare už celkovo 14 jeleňov, deväť z nich malo v žalúdkoch plastový odpad.

TOKIO. V známom parku v japonskom meste Nara uhynulo v poslednej dobe deväť jeleňov, pretože zjedli plastové sáčky. V parku žije viac než tisíc jeleňov sika (Cervus nippon) a turisti ich môžu kŕmiť špeciálnymi sušienkami bez obsahu cukru, ktoré predávajú v neďalekých obchodoch. Sušienky nie sú v plastových sáčkoch, ľudia si ich tam ale aj tak nosia. Podľa veterinárov si jelene môžu plasty ľahko pomýliť s potravou. Od marca uhynulo v Nare už celkovo 14 jeleňov, z ktorých deväť malo v žalúdkoch plastový odpad a obaly z jedla. V jednom prípade to bolo až 4,3 kilogramu plastovej hmoty. Všetky uhynuté zvieratá boli veľmi vychudnuté a zoslabnuté. Jelene, ktoré sú v šintoizme tradične považované za božích poslov, sa pohybujú voľne po parku a sú obľúbenou turistickou atrakciou. V stredu sa dobrovoľníci zúčastnili na upratovaní v parku s cieľom zbaviť ho plastového odpadu.


Príslušníkom Zboru väzenskej a justičnej stráže sa budú vynovovať rovnošaty

Súčasná služobná rovnošata bola zavedená do používania v roku 2000.

BRATISLAVA. Na základe najnovšej vyhlášky Ministerstva spravodlivosti SR sa budú príslušníkom Zboru väzenskej a justičnej stráže (ZVJS) po dlhých rokoch vynovovať niektoré druhy ich uniforiem, respektíve rovnošiat. V súčasnosti je v službe 4544 príslušníkov ZVJS. V rámci svojej pôsobnosti okrem úloh spojených so zaobchádzaním s väznenými osobami a zabezpečovaním ich práv a povinností, ochranou objektov zboru a vykonávaním eskort, plní ZVJS úlohy napríklad aj pri zabezpečovaní ochrany poriadku a bezpečnosti v objektoch súdov prokuratúr. Povedal pre TASR riaditeľ Kancelárie generálneho riaditeľa ZVJS Adrián Baláž. Zdôraznil, že súčasná služobná rovnošata bola zavedená do používania v roku 2000, pričom nahradila služobnú rovnošatu z čias pred rokom 1989. "Cvičná rovnošata je ešte z roku 1985 a v súčasnosti už zbor disponuje len obmedzeným veľkostným sortimentom jej súčastí. Z uvedeného dôvodu je taktiež zámerom predmetného návrhu prostredníctvom postupného zavedenia niektorých nových výstrojných súčastí a vzorov služobnej rovnošaty a novej cvičnej rovnošaty umožniť väčšiu variabilitu ich nosenia, kombinácie vo všetkých ročných obdobiach a poveternostných podmienkach, ako aj zvýšiť komfort z hľadiska použitých materiálov a vzorov zodpovedajúci praktickým potrebám výkonu služby. V neposlednom rade je účelom aj zlepšiť ich celkový vzhľad," dodal pre TASR mimo iného Baláž. Náklady na rovnošaty budú závislé od objednávok samotných príslušníkov ZVJS. V súlade s uvedeným uzavrel ZVJS rámcové dohody na obdobie štyroch rokov.


OSN: Pomoc potrebuje vyše 21 miliónov Jemenčanov

NEWY YORK. Organizácia Spojených národov (OSN) bude v tomto roku potrebovať 4,2 miliardy dolárov na nevyhnutnú pomoc pre 21,4 milióna Jemenčanov. Informovala o tom v pondelok agentúra DPA. "Štyri roky neprestajného konfliktu uviedli Jemen do najhoršej humanitárnej krízy našich čias," vyhlásila humanitárna koordinátorka OSN pre Jemen Lise Grandeová. "Úroveň utrpenia je šokujúca. Osemdesiat percent celkovej populácie potrebuje nejakú formu humanitárnej pomoci. Desať miliónov ľudí je iba krok od hladomoru a vyhladovania a sedem miliónov ľudí trpí podvýživou," uvádza sa ďalej vo vyhlásení koordinátorky. Grandeová dodala, že ide o doposiaľ najkonsolidovanejšiu žiadosť o humanitárnu pomoc pre Jemen, aká bola kedy vydaná. Varovala, že v tomto roku bude situácia ešte horšia. Občianska vojna v Jemene sa začala v roku 2014, keď šiitskí povstalci známi ako húsíovia dobyli hlavné mesto Saná. V marci 2015 sa do vojny zapojila medzinárodná koalícia vedená Saudskou Arábiou, ktorá bojuje za to, aby sa legitímna jemenská vláda opäť dostala k moci. Svetová zdravotnícka organizácia (WHO) odhaduje, že ozbrojený konflikt v Jemene - jednej z najchudobnejších krajín sveta - si vyžiadal životy približne 10.000 ľudí a uviedol obyvateľstvo na pokraj hladomoru. Ľudskoprávne organizácie varujú, že toto číslo môže byť omnoho vyššie.


Zvyšky hurikánu Lorenzo ovplyvnia počasie aj na Slovensku

Cez víkend možno očakávať upršané a veterné počasie.

BRATISLAVA. Zvyšky hurikánu Lorenzo cez víkend ovplyvnia počasie aj na našom území. Prinesú upršané a veterné počasie, informuje stránka iMeteo.sk. „V priebehu dnešného dňa sa od západu začne počasie na našom území zlepšovať a zrážky budú ustávať, no v priebehu víkendu sa počasie na našom území opäť zhorší,“ upozorňuje portál. Očakávať možno aj výrazné ochladenie a mrazy. Vplyv hurikánu Lorenzo na našom území bude podľa iMeteo.sk cítiť počas soboty, maximálne poryvy vetra však zrejme nebudú významné. Ich rýchlosť sa bude pohybovať okolo 20 m/s. Maximálne teploty klesnú pod hranicu +15 °C a chladno bude aj v noci. Už v noci na nedeľu môžu teploty klesať v najchladnejších lokalitách aj pod bod mrazu. Veľmi chladno bude aj nasledujúce dni. Za posledných 24 hodín do štvrtkového predpoludnia spadlo zväčša 3 až 10, na severe a východe Slovenska väčšinou 11 až 30 milimetrov zrážok. Na sociálnej sieti o tom informuje Slovenský hydrometeorologický ústav (SHMÚ). Najviac podľa meteorológov pršalo na východe. "Zvlnený studený front, ktorý postupoval včera a dnes ráno cez našu oblasť smerom na východ, vyvolal na celom Slovensku dážď, miestami aj výdatnejší," napísali meteorológovia. Do štvrtka 9.00 h spadlo na západnom Slovensku a v Banskobystrickom kraji zväčša 3 až 10 mm zrážok, na zvyšnom území väčšinou 11 až 30 mm, napísal SHMÚ. "Na väčšej ploche napršalo najviac na východe a v Koškovciach v okrese Humenné sme namerali až 34 mm. Avšak aj na východe boli ojedinele lokality, kde spadlo len okolo 5 mm (juh Východoslovenskej nížiny)," uzavreli meteorológovia.


Papadakisová a Cizeron vedú po rytmických tancoch, získali historicky najvyššiu známku v tejto disciplíne

Druhá a tretia priečka patria po polovici súťaže ruským párom.

Tance na ľade - po rytmickom tanci: SAITAMA. Prvá časť súťaže tancov na ľade na svetovom šampionáte v krasokorčuľovaní v japonskej Saitame najlepšie vyšla Francúzom Gabrielle Papadakisovej a Guillaumovi Cizeronovi. Trojnásobní a zároveň úradujúci majstri sveta predviedli najlepší rytmický tanec s výslednou známkou 88,42 bodu. Ide o vôbec najvyššiu známku, ktorá bola dosiaľ dosiahnutá v tomto druhu súťaže. "Milujeme tento program, hudbu aj choreografiu. Občas s tým mávame problémy, ale tentoraz sme tému tango zvládli veľmi dobre," uviedla Gabriella Papadakisová na webe ISU. Druhá a tretia priečka patria po polovici súťaže ruským párom v poradí Viktoria Sinicinová, Nikita Kacalapov (83,94) a Alexandra Stepanovová, Ivan Bukin (83,10). Slovensko nemalo zastúpenie. Voľné tance sa uskutočnia v sobotu od 4.30 h SEČ.


Taliansky premiér Conte dúfa, že krajina sa vyhne disciplinárnemu konaniu

Conte priznal, že situácia je veľmi zložitá.

BRUSEL. Taliansky premiér Giuseppe Conte je odhodlaný zabrániť disciplinárnemu konaniu, ktoré Taliansku hrozí v dôsledku rastúceho dlhu. Zároveň však priznal, že situácia je veľmi zložitá. "Musíme sa tomu vyhnúť," povedal Conte novinárom v piatok, druhý deň samitu Európskej únie. "Je to zložitá situácia, som však presvedčený, že nájdeme pozitívne riešenie," dodal. V liste, ktorý poslal predstaviteľom členských štátov EÚ ešte pred začatím samitu, Conte uviedol, že rozpočtový deficit Talianska bude tento rok nižší, než prognózuje Európska komisia, zároveň ale mierne vyšší, než k akému sa Rím zaviazal v decembri v rámci dohody s Bruselom. Vďaka nej sa Taliansko vtedy tesne vyhlo disciplinárnemu konaniu. Zároveň nie je jasné ani to, ako mieni Taliansko riešiť situáciu v budúcom roku, keď sa očakáva rozpočtový deficit aj verejný dlh na ešte vyššej úrovni než v tomto roku. Dôvodom sú štedré výdavkové plány euroskeptickej talianskej vlády. Podľa talianskeho denníka Corriere della Sera podpredseda vlády Matteo Salvini pohrozil odchodom z vlády, ak nebude môcť uskutočniť plán znižovania daní. Predpokladané škrty by pritom mali dosiahnuť minimálne 10 miliárd eur. Conte uviedol, že počas piatka by mal o situácii v Taliansku rokovať s predsedom Európskej komisie Jeanom-Claudom Junckerom, o podrobnostiach, týkajúcich sa talianskych financií, by sa však diskutovať nemalo. Nie je isté, či Taliansko dokáže takzvanej procedúre nadmerného deficitu zabrániť, keďže jej spustenie oprávňujú údaje za rok 2018 a prognózy EÚ na tento rok. K začatiu procedúry by mohlo dôjsť začiatkom júla, pričom Taliansku hrozí vysoká pokuta a dlhotrvajúci monitoring.


Kanadský pastor väznený v zo Severnej Kórei je už na ceste domov

V decembri 2015 ho odsúdili na doživotné väzenie za údajný pokus o zvrhnutie severokórejského komunistického režimu.

TORONTO. Kanadský pastor juhokórejského pôvodu odsúdený v KĽDR na doživotie za údajný pokus o zvrhnutie tamojšieho režimu, odcestoval do Kanady. Potvrdili to vo štvrtok podľa agentúry AP kanadský premiér Justin Trudeau i pastorovi príbuzní. Kanadský občan Rim Hyon Su, známy aj pod menom Hyeon Soo Lim, bol pred svojím uväznením v KĽDR pastorom jedného z najväčších cirkevných zborov v Kanade. V decembri 2015 ho odsúdili na doživotné väzenie a trest nútených prác za údajný pokus o zvrhnutie severokórejského komunistického režimu. Mal tiež údajne spolupracovať s americkými a juhokórejskými úradmi pri únosoch občanov Severnej Kórey. Hyeon Soo Lima v stredu prepustili na kauciu z dôvodu ochorenia na základe rozhodnutia Ústredného súdu KĽDR z 9. augusta 2017. K prepusteniu pastora došlo deň po tom, ako do Pchjongjangu pricestoval osobitný vyslanec kanadského premiéra Justina Trudeaua a jeho bezpečnostný poradca Daniel Jean. Jeho návšteva vyvolala špekulácie o tom, že tak prišiel s poslaním dosiahnuť oslobodenie väzneného Kanaďana. Hovorkyňa pastorovej rodiny, Lisa Paková, vo svojom dnešnom vyhlásení uviedla, že "Lima čaká ešte dlhá cesta k uzdraveniu". Dodala, že v čase, keď sa Lim bude podrobovať bližšie nešpecifikovanej liečbe, bude nutné rešpektovať jeho právo na súkromie. Kanada nemá v KĽDR svoj zastupiteľský úrad a jej záujmy tam v prípade potreby zastupuje Švédsko, ktorému sa Trudeau dnes poďakoval za spoluprácu pri riešení Limovej kauzy. Vo vyšetrovacej väzbe v KĽDR sú podľa správy AP ešte najmenej traja Američania a šesť Juhokórejčanov.


Poľský minister tvrdí, že Egypt predal Rusku lode Mistral za jeden dolár

Francúzsko malo pôvodne mistraly predať Rusku. Po ruskej anexii krymského polostrova však od tejto dohody odstúpilo, pričom Moskve muselo vrátiť 950 miliónov eur.

VARŠAVA. Poľský minister obrany Antoni Macierewicz sa domnieva, že Egypt predal Rusku dve francúzske vrtuľníkové výsadkové lode triedy Mistral za symbolickú sumu - jeden dolár. Macierewicz sa podľa agentúry AP takto vyjadril ešte vo štvrtok v poľskom parlamente. Novinárom neskôr povedal, že túto informáciu získal "z dobrých zdrojov", nijaké ďalšie podrobnosti však už neuviedol. Moskva označila v piatok jeho tvrdenie za nezmyselné. Macierewicz neskôr dodal, že by sa Egypt predsa len rozhodol z tejto operácie stiahnuť, bolo by to "ziskom pre svetový mier" a tiež dobrou príučkou pre Rusko. Francúzsko malo pôvodne mistraly predať Rusku. Po ruskej anexii krymského polostrova však od tejto dohody odstúpilo, pričom Moskve muselo vrátiť 950 miliónov eur, ktoré za lode už stihla zaplatiť. Mistraly neskôr predalo Egyptu. Hovorca ruského prezidenta Dmitrij Peskov označil v piatok Macierewiczové tvrdenie za "úplný nezmysel". Podobne sa následne vyjadril aj hovorca ruského ministerstva obrany Igor Konašenkov, ktorý vyjadrenie poľského ministra považuje za "hlúposť" a "sebaprezentáciu". Vzťahy medzi Varšavou a Parížom sú momentálne vyhrotené. Dôvodom je nedávne rozhodnutie Poľska, ktoré zrušilo plány kúpiť od Francúzska 50 vojenských vrtuľníkov spoločnosti Airbus Helicopters v hodnote 3,14 miliardy eur, pripomenula AP.


Hubert de Givenchy: Z Audrey Hepburnovej urobil módnu ikonu

Bol jedným z mála návrhárov, ktorí zakladali a prežili zlatý vek haute couture.

Hubert de Givenchy, zakladateľ eponymnej francúzskej módnej značky, zomrel v sobotu, 10. marca 2018. Slávny dizajnér mal 91 rokov a podľa slov jeho spoločníka Philippa Veneta skonal v spánku. Givenchy bol jedným z mála návrhárov, ktorí zakladali a prežili zlatý vek haute couture. Spolu s Christianom Diorom a Yvesom Saint Laurentom patrili do elitnej skupiny módnych návrhárov sídliacich v Paríži, ktorá pretvorila svet módy po druhej svetovej vojne. Bol priekopníkom konfekčnej módy pre ženy aj mužov. Vytvoril most vyskladaný z precízneho dizajnérstva, ktorým prepojil americký a francúzsky módny svet. Medzi jeho známe klientky patrili napríklad herečka Elizabeth Taylorová, monacká kňažná Grace, americká prvá dáma Jackie Kennedyová alebo herečka Audrey Hepburnová. Hubert James Marcel Taffin de Givenchy sa narodil 20. februára 1927 v Beuavais na severe Francúzska. Jeho rodičmi boli Béatrice Badinová, ktorú prezývali Sissi, a Lucien Taffin de Givenchy, markíz z Givenchy. Hubert mal len dva roky, keď jeho otec zomrel na chrípku. Spolu s bratom Jeanom Claudeom žili s matkou a starými rodičmi, ktorí ich vychovávali. Keďže jeho starý otec pracoval v oblasti čalúnnictva, mladý Hubert sa o prácu s látkami a o krajčírstvo zaujímal čoraz viac. Keď mal 10 rokov, s rodinou navštívil podujatie návrhárky Jeanne Lanvinovej, na ktorom sa predvádzali modely značiek Chanel či Schiaparelli. V tom momente si uvedomil, ktorým smerom sa chce vydať. Obdivoval najmä prácu dizajnéra Balenciagu. „Balenciaga bol mojím náboženstvom a keďže som veriaci, pre mňa je tu Balenciaga a Boh,“ povedal v jednom zo svojich rozhovor Givenchy. Ako 17-ročný opustil rodné mesto a v Paríži začal pracovať v módnom dome Jacquesa Fatha, pričom zároveň študoval kresbu na Národnej vysokej škole krásnych umení (École Nationale Supérieure des Beaux-Arts). „Vždy bolo mojim snom stať sa módnym návrhárom a matka moje rozhodnutie akceptovala,“ povedal v roku 2010 pri návšteve Oxfordskej univerzity. Jeho rodina chcela mať z Huberta pôvodne právnika. V roku 1946 krátko pracoval u Roberta Pigueta a o rok neskôr, po odchode Christiana Diora, u Luciena Lelonga. Následne začal pôsobiť u Elsy Schiaparelli, v ktorej butiku sa prepracoval na post umeleckého riaditeľa. V roku 1952 si založil vlastný módny dom Givenchy, mal vtedy len 25 rokov. O pár rokov neskôr ho noviny L´Express opísali ako predstaviteľa pravého haute couture – jeho móda bola úspešná, pôvabná, krásna na pohľad a veľmi francúzska. V jeho šatách sa odrážala dizajnérova duša francúzskeho aristokrata. Zhotovil módu, ktorá bola nielen krásna, ale aj praktická a stala sa tak novým míľnikom v histórii dizajnu. Givenchyho koncept módy pre modernú ženu pozostával z minimalizmu. Vytvoril niečo, čo dnes poznáme pod pojmom „kapsulový šatník“ (v angličtine capsule wardrobe). Podľa neho mala žena vlastniť šesť kvalitných základných kusov oblečenia, ktoré sa mohli navzájom kombinovať. Keď žena vlastnila tri topy a tri sukne či nohavice, vytvorila ich kombináciou deväť outfitov. Zákazníkov priťahoval aj lepšími cenami, pretože nenakupoval nadmerne drahé látky a do Ameriky priniesol kolekcie so športovým nádychom a oblečenie ready-to-wear, ktoré si priamo z prehliadky mohli ženy vziať a obliecť v aktuálnej sezóne. Vytvoril niekoľko ikonických kusov oblečenia, napríklad Bettina blúzku, bielu bavlnenú blúzku s volánovými vrstvenými rukávmi vyšívanými čiernymi vzormi. Blúzka bola pomenovaná po niekdajšej známej modelke Bettine Grazianiovej, ktorá bola pôvodnou dizajnérovou múzou. Givenchy mal oko pre detail, uprednostňoval jemné línie, absolútnu eleganciu a jednoduchosť. Kúsky, ktoré vytvoril, sú nadčasové a štýlové aj v súčasnosti, po viac ako šesťdesiatich rokoch. Keď sa stretol s herečkou Audrey Hepburnovou, jeho renomé vzrástlo ešte viac. Spolu vytvorili dvojicu, ktorá určovala trendy svojej doby. S americkou herečkou začal spolupracovať v roku 1953 a stali sa dobrými priateľmi. Prvý raz stretol Audrey pred natáčaním filmu Prázdniny v Ríme, keď ešte nebola známou hviezdou. Givenchy spočiatku netušil, o koho ide. Chcela si od neho kúpiť róbu. Keď do miestnosti počas ich prvého stretnutia vkráčalo drobné žieňa s veľkými očami, krásnou tvárou a jednoduchým štýlom, Givenchy nevedel, čo si má myslieť. „Mala na sebe trištvrťové nohavice a tričko a ja som bol veľmi sklamaný, že to nie je Katharine Hepburnová,“ spomínal. Vtedy však ešte netušil, do akej významnej spolupráce ich vzťah prerastie. „Šatám dala život, dokázala si ich obliecť spôsobom, aký som ešte u nikoho nevidel,“ povedal v roku 1995 pre Vanity Fair. Stal sa priam jej dvorným krajčírom, obliekal ju do filmov aj na spoločenské podujatia. „Jedine v jeho šatách sa cítim sama sebou. Je viac ako len návrhár, vytvára osobnosť človeka,“ chválila návrhára Audrey Hepburnová. Viacero svojich modelov poskytol napríklad do jej snímky Sabrina (1954) a vytvoril aj ikonické malé čierne šaty z Raňajok u Tiffanyho (1961). Tie sa v roku 2006 predali za vyše 900 000 dolárov na aukcii v Londýne. Hepburnová bola inšpiráciou aj pre Givenchyho prvý parfum L´Interdit. Svoj módny dom predal v roku 1988 luxusnému koncernu LVHM (Moët Hennessy Louis Vuitton). Napriek predaju ostal Hubert de Givenchy kreatívnym riaditeľom značky ďalších sedem rokov. „Prestal som robiť šaty, no neprestal som s objavovaním. Život je ako kniha, človek musí vedieť, kedy otočiť stranu,“ nechal sa počuť na margo svojho odchodu do módneho dôchodku v roku 1995. Hlavnými dizajnérmi značky boli neskôr ďalšie známe mená ako John Galliano, Alexander McQueen, Julien Macdonaldová či Riccardo Tisci. V roku 2017 sa francúzska značka vybrala opäť novým smerom s britskou dizajnérkou Clare Waight Kellerovou na čele. Ešte minulý rok sa Givenchy zúčastnil na módnej prehliadke na jeho počesť. „Som šťastný, pretože som mohol robiť to, o čom som sníval ako dieťa.“ Zároveň však netajil svoje rozčarovanie súčasnou módou, najmä oblasťou haute couture. „V súčasnosti mám pocit, že v móde je všetko a nič. Móda sa stala niečím iným a nemôžem povedať, že by som z toho bol nadšený,“ citoval ho denník The Guardian.


Povodne na Sibíri si vyžiadali dalšie obete

MOSKVA. Na 25 mŕtvych stúpol počet obetí povodní v ruskej Irkutskej oblasti ležiacej na východe Sibíri. Nezvestných je ďalších 11 osôb. S odvolaním sa na štvrtkové správy ruských médií a úradov o tom informovala rozhlasová stanica Rádio Slobodná Európa (RFE/RL). Ruské úrady už skôr informovali, že lekárske ošetrenie v nemocnici bolo v súvislosti so záplavami poskytnuté 486 ľuďom - vrátane 116 detí -, ktorí utrpeli rôzne poradenia, boli podchladení či prípadne trpeli dehydratáciou. Záplavy spôsobili škody v prinajmenšom 107 mestách a dedinách, zničili 10 800 domov a z oblasti si vynútili presídlenie zhruba 33-tisíc ľudí. Oblasť aktuálne čistia príslušné úrady, zatiaľ čo povodňová aktivita ustupuje. Záplavy spôsobili podľa predbežných odhadov škody vo výške 29 miliárd rubľov (408,436 milióna eur).


PÍŠE ROBERTO SAVIANO - FÓRUMVražda je posolstvom teroru pre všetkých novinárov

Autor je taliansky novinár a spisovateľ, venuje sa témam spojeným s organizovaným zločinom.  Ján Kuciak – aspoň tak sa dá predpokladať z doterajších zistení – zaplatil životom za svoju novinársku prácu. Pred smrťou skúmal prepojenia medzi podnikateľmi, kalábrijskou mafiou a politikou. Systém, ktorý funguje vždy podľa toho istého algoritmu: ’Ndrangheta dodá kapitál, podnikateľ ho investuje, politik za peniaze biznis umožní a nakoniec na tom všetci dobre zarobia. V krajinách východnej Európy však tento systém neprináša politikom iba peniaze, ale aj voličské hlasy. Pretože kto sa stane turniketom pre peniaze mafie, môže zároveň počítať aj s impulzom pre ekonomiku vo svojej krajine. Zločinecké mafiánske organizácie môžeme označiť za prvú západnú skupinu podnikateľov, ktorá pestovala stabilné obchodné vzťahy s komunistickými režimami – takýmto spôsobom sa organizovaný zločin pevne usadil v celej východnej Európe. Mafiánske skupiny v režimoch východného bloku síce nemohli nadobúdať vlastníctvo, zato sa mohli spoľahnúť na dve veci: na skorumpovanosť politických elít, ktoré im umožnili stať sa vládcami pašerákov. A na čosi ako monopol na všetky západné produkty, ktoré sa do krajín reálneho socializmu pašovali. Keď zločinecká organizácia koná takto, vie, že za to zaplatí vysokú cenu v podobe represií a mediálnej pozornosti. Preto musí rátať aj s poškodením biznisu. No to všetko je zakalkulované v cene. Keď padla železná opona, neexistoval na Východe lepšie vybudovaný podnik než zločinecké organizácie z Talianska. Mafiánske klany sa stali barlami, o ktoré sa opierala krehká buržoázia krajín bývalého východného bloku, keď začala ekonomicky rásť: pôsobili ako sprostredkovatelia talianskych firiem, ktoré v postkomunistickej Európe inak nenachádzali dôveryhodných partnerov. Talianske firmy chceli expandovať do východnej Európy, ale zdalo sa, akoby bolo vylúčené robiť to legálne, pretože politickí vládcovia zanechali len trosky vrátane totálne prehnitých úradov. Kto sa vtedy zveril niektorému z klanov, dostal agentúrny servis, ktorý bleskovo vybavil formality a podnikanie bolo pripravené na štart. Mafia garantovala firmám zo Západu lacnú pracovnú silu, efektívnu výrobu a to všetko bez odborov – úplný podnikateľský raj. Aj pre skupinu Bardellino, ako o tom vo svojom priznaní hovoril Carmine Schiavone. Francesco Schiavone, nazývaný Cicciariello, investoval na Slovensku a v Poľsku, Luigia Diana v Maďarsku, banda Grande Aracri v Rumunsku, Antonio Prudentino (Sacra Corona Unita) v Albánsku a Cosa Nostra do odpadového hospodárstva v Rumunsku. Krajiny východnej Európy však mafiánom nesľúbili len bohatstvo, ale aj miesto, kde sa schovajú. Mnohí to tak urobili: Ugo De Lucia v Poprade na Slovensku, Pietro Licciardi v Prahe, Giancarlo De Luca v Nagylaku (v Maďarsku na rumunskej hranici), Pino Bonavita v Prahe, Pasqualino Ariganello v Alba Iulia v Rumunsku, Antonio Cella v Glogówe v Poľsku a Pasquale Avagliano v Temešvári v Rumunsku. Ján Kuciak bol jedným z mála novinárov, vo východnej Európe takých cenných, ktorí kompenzovali nečinnosť polície a nezáujem politiky. V krajine, kde kontakty s mafiou nie sú trestné, vyniesol na svetlo, ako sú slovenskí podnikatelia prepojení s ’Ndranghetou, menovite s klanom z mafiánskej bašty Bova Marina zo samotnej špičky čižmy. Prišli na Slovensko po páde železnej opony s cieľom ovládnuť poľnohospodárstvo – a pod pláštikom poľnohospodárov sa dostali k poľnohospodárskym dotáciám Európskej únie. To všetko sa dialo s tichým súhlasom vlády slovenského premiéra Roberta Fica. Prvou veľkou sférou biznisu, na ktorú chceli mať talianske organizácie v krajinách východnej Európy monopol, však bol obchod so zbraňami. Československo bolo odjakživa preslávené veľmi žiadaným výrobkom, ktorý ho v očiach povyšoval nad iné krajiny: puškou VZ 58, ktorú v päťdesiatom ôsmom skonštruoval inžinier Jiří Čermák, útočná zbraň, schopná odpáliť 800 striel za minútu. Je to variant AK 47, čiže kalašnikova, ale oveľa lacnejší. Tisícky takýchto pušiek v skladoch československej armády boli kedysi zárodkom veľkého biznisu talianskych zločineckých združení. Zbrane z bývalej ČSSR boli, mimochodom, neodolateľné nielen pre taliansku mafiu. V januári 2015 boli pri atentátoch v redakcii Charlie Hebdo a v supermarkete Hyper Cacher v Paríži použité vylepšené zbrane komunistickej československej armády. Obchodovanie so zbraňami sa rozšírilo po celej východnej Európe: vo februári 1986 bol odpočutý telefonát, v ktorom sa príslušníci klanu Nuvolettovcov snažili predať bývalej NDR tank Leopard. K zbraniam pribudli drogy. Dovtedy bolo Slovensko len tranzitnou krajinou (hlavne na prepravu afganského heroínu na Západ), ale s lacnými letmi začali prichádzať do Bratislavy mladí turisti, na čo bola Bratislava v porovnaní so známymi destináciami ako Praha pripravená oveľa menej. Ilegálny biznis sa do mesta zažral veľmi rýchlo: od reštaurácií po hotely, od marihuany po kokaín, od prostitúcie k hazardným hrám – väčšina tohto obchodného sveta je pevne v rukách zločineckých združení. Česko a Slovensko boli napokon odjakživa územím, kde ste mohli naraziť na ruskú mafiu. Tridsiateho prvého mája 1995 v pražskej reštaruácii U Holubů prebehla razia, pri ktorej zadržali asi 200 ľudí, ruského krstného otca Semiona Mogileviča a klan Soľncevskaja bratva. Východná Európa je čierna diera plná práčok špinavých peňazí a mafiánskych klanov, nielen talianskych. Osobitnú zodpovednosť za to nesie Nemecko: mafiánske zoskupenia sa zahniezďujú v "nemeckom Commonwealthe“, v krajinách východnej Európy hraničiacich s Nemeckom. Pre tieto krajiny má Nemecko mimoriadny ekonomický význam. Ale ani v Nemecku, ani mimo jeho hraníc sa finančné toky nemeckých firiem, ktoré vyrábajú svoje výrobky vo východnej Európe, nekontrolujú dostatočne. Legislatíva v Nemecku a v krajinách východnej Európy nie je vôbec uspôsobená na to, aby mohla zastaviť vojenskú a ekonomickú moc mafiánskych organizácií. Na poprave Jána Kuciaka, ktorá sa pripisuje ’Ndranghete, môžeme nový vidieť vzorec správania sa kalábrijských zločincov. Doposiaľ sa útokom na novinárov vždy vyhýbali. Viacerí si dnes myslia, že objednávateľmi boli talianski mafiáni, ale že zabijaci boli slovenskí. Táto hypotéza vychádza z detailov vraždy: poprava v dome obete, výstrel do hlavy snúbenice. To nezapadá do bežného postupu mafie, ktorá vraždí väčšinou na ulici (aj preto, aby svoj zločin maximálne zviditeľnila). Tu však musíme vyčkať na ďalšie zistenia. ’Ndrangheta a viac-menej všetky talianske zločinecké združenia stavajú v posledných rokoch u novinárov na vyhrážanie sa násilím alebo ničenie povesti – ničenie dôveryhodnosti. Ak sa ukáže, že za vraždu Jána Kuciaka nesie zodpovednosť ’Ndrangheta, znamenalo by to, že organizácia musela konať rýchlo, aby zabránila zverejneniu informácií. Skrátka, že už nemala čas delegitimizovať Jána Kuciaka, musela ho zastaviť a hotovo. Keď zločinecká organizácia koná takto, vie, že za to zaplatí vysokú cenu v podobe represií a mediálnej pozornosti. Preto v konečnom dôsledku musí rátať aj s poškodením biznisu. No to všetko je zakalkulované v cene. Znamená to, že v tomto prípade bolo treba obetovať časť biznisu a časť organizácie, aby sa ochránili väčšie a komplexnejšie záujmy. Ale nielen to. S vraždou je vyslaný teroristický odkaz všetkým novinárom: „Môžeme vás dostať všetkých, vás všetkých máme v hľadáčiku,“ to je posolstvo popravy Jána Kuciaka. ’Ndrangheta už seba samu na Slovensku nevidí v role hosťa. Tak ako v Nemecku alebo v Holandsku považuje mafia už dávno krajinu za svoje „teritórium“, čiže miesto, kde môže operovať rovnako ako vo svojich kalábrijských baštách. Predtým platilo: vonku sa nedá robiť všetko to čo doma. Ale od roku 2007, keď v Duisburgu v rámci sporu medzi klanmi ’Ndranghety bolo v jednej reštaurácii zabitých šesť ľudí, zábrany padli. Kalábria sa jednoducho rozšírila na sever a na východ. Ján Kuciak je druhým novinárom zavraždeným v Európe v priebehu niekoľkých mesiacov. Pred ním zahynula na Malte Daphne Caruana Galizia. Zabíjanie novinárov môže pôsobiť ako strategická chyba, pretože to kvázi potvrdzuje tézy obete bez toho, aby došlo k súdnemu procesu. To však platí, len pokiaľ by sa občianskej spoločnosti a médiám podarilo udržať pozornosť verejnosti tak dlho, kým sa nevyšetrí, čo sa v skutočnosti stalo. Mafiáni však dnes vedia – tak ako to už bolo od päťdesiatych do sedemdesiatych rokov –, že po vražde novinára stačí prežiť niekoľko dní vyšetrovania a pár hodín pozornosti na internete. Dnes všetci oplakávajú Jána, odvážneho mladého muža, ktorého zavraždili. Ale kým sú novinári ako on ešte nažive, nikto nerobí nič na ich podporu. Sú vytesňovaní, znevažovaní a podsúva sa im, čo sa len dá (to sa dialo aj Daphne Caruana Galiziaovej). V Európe rovnako ako v Latinskej Amerike je jediným novinárom, ktorý sa môže spoľahnúť na podporu, mŕtvy novinár. Text vyšiel v denníku La Repubblica, preklad zabezpečil portál Salon. Titulky sú redakčné.


Slovenskí vojaci by mali v Iraku zabezpečiť iba výcvik

Slovensko má vyslať vojakov na plnenie úloh NATO.

BRATISLAVA. Slovenskí príslušníci ozbrojených síl, ktorí by mali byť vyslaní do Iraku, zabezpečia iba výcvikové úlohy. Zdôraznil to po rokovaní vlády minister obrany Peter Gajdoš (nominant SNS). Rotácia vojakov by podľa ministra mala byť po 12 mesiacoch od 30. októbra. "Zabezpečíme tieto požiadavky s tým, že do 25 príslušníkov ozbrojených síl bude zabezpečovať, zvýrazňujem ešte raz, iba výcvikové úlohy - asistenciu, prípravu inštruktorov, ich podporu pri riešení záležitostí mechanického odmínovania," spresnil minister. Približne 15 príslušníkov by malo byť špeciálnych, ženistov a okolo desať príslušníkov by malo byť technicky nápomocných pri výcviku inštruktorov. Vláda v stredu schválila návrh, podľa ktorého by Slovensko malo vyslať do Iraku najviac 25 príslušníkov Ozbrojených síl SR na plnenie úloh NATO (Training Capability Building -Iraq - NTCB-I). Premiér Robert Fico (Smer) ho má následne predložiť Národnej rade SR. Severoatlantická aliancia pôsobí v Iraku na základe žiadosti irackej vlády a následného rozhodnutia Varšavského summitu NATO z roku 2016, a to od januára 2017 v rámci nebojovej aktivity NATO. Cieľom tejto aktivity je poskytovať poradenstvo a výcvik irackému vojenskému personálu. Na podporu aktivít v Irackej republike pôsobí v Bagdade tím NATO. Výcvikovo-poradenské činnosti uskutočňujú tímy inštruktorov jednotlivých členských krajín NATO, ktorí zabezpečujú realizáciu špecifického asistenčného balíka na budovanie obranných kapacít Irackej republiky. Prvé výcvikovo-poradenské aktivity, najmä v oblasti boja proti nástražným výbušným systémom, ktoré sú spolu s odmínovaním jednou z priorít, sa začali vo februári tohto roka. Iracká strana prejavuje tiež záujem o výcvik pri údržbe sovietskej techniky v jej vlastníctve.


Europoslanci hodnotili pokrok Albánska a Bosny a Hercegoviny

Albánsko by podľa poslancov malo urýchliť reformu súdnictva.

BRATISLAVA. Európsky parlament v stredu schválil dve nelegislatívne uznesenia, ktoré hodnotia reformné úsilie Albánska a Bosny a Hercegoviny za rok 2016. Albánsko by podľa poslancov malo urýchliť reformu súdnictva, ktorá je kľúčová pre začatie prístupových rokovaní krajiny s EÚ. Bosnu a Hercegovinu poslanci vyzvali na prekonanie etnických a politických sporov a využitie procesu posudzovania jej žiadosti o pristúpenie k EÚ na preukázanie funkčnosti a jednoty krajiny. Ako agentúru SITA informovala tlačová atašé Európskeho parlamentu na Slovensku Soňa Mellak, podľa slovenského europoslanca Eduarda Kukana (EPP) obe krajiny napredujú v eurointegrácii svojim tempom. „Je dôležité vyjadriť podporu tomuto procesu a v oboch prípadoch sa zamerať na plnenie reforiem. V Albánsku dúfame v otvorenie prístupových rokovaní, ostáva pred nimi implementácia justičnej a volebnej reformy podľa odporúčaní OBSE," uviedol slovenský exminister zahraničných vecí s tým, že v Bosne a Hercegovine (BaH) sa treba sústrediť na reformnú agendu. Podľa Ivana Štefanca (KDH, EPP) popri riešení iných geopolitických výziev nesmie Európa zabúdať na región Balkánu, ktorý je osobitne citlivý. „Stabilitu a bezpečnosť v týchto krajinách môžeme udržať len pokračovaním spolupráce a implementovaním európskych štandardov," dodal Štefanec. Albánsko je od leta 2014 kandidátskou krajinou na pristúpenie k EÚ a od tohto momentu dosahuje neustály pokrok. Prijatie rozsiahlej súdnej reformy je míľnikom na ceste Albánska k pristúpeniu k EÚ a začlenenie sa medzi moderné krajiny. Obmedzenie korupcie a organizovaného zločinu je podľa spravodajcu uznesenia Knuta Fleckensteina (S&D) nevyhnutné pre každodenný život v Albánsku. „Napriek tomu by sme však nemali zas a znovu odkladať rozhodnutie o začatí prístupových rokovaní," uviedol Fleckenstein. EP privítal pokrok Albánska v reformách súvisiacich s EÚ a pokračujúce úsilie Tirany zamerané na hĺbkovú reformu súdnictva v krajine. Vylúčenie páchateľov trestných činov z verejných funkcií, ochrana oznamovateľov korupcie a plány na zavedenie opätovného hodnotenia a preverovania sudcov, prokurátorov a právnych poradcov sú podľa poslancov krokmi správnym smerom. Plénum však stále znepokojuje selektívne uplatňovanie spravodlivosti v krajine, korupcia, celková dĺžka súdnych konaní a politické zasahovanie do vyšetrovania a súdnych prípadov. Uznesenie k Albánsku, ktoré poslanci schválili pomerom hlasov 546 (za): 85 (proti): 62 (zdržalo sa), zdôrazňuje, že hmatateľný pokrok pri zavádzaní komplexnej reformy súdnictva a zintenzívnení boja proti organizovanému zločinu a korupcii, ako aj usporiadanie slobodných a spravodlivých volieb v júni 2017, budú kľúčové pre napredovanie procesu pristúpenia krajiny k EÚ a začatie prístupových rokovaní. Bosna a Hercegovina vo februári 2016 predložila oficiálnu žiadosť o pristúpenie k EÚ a v decembri jej Európska komisia zaslala s tým súvisiaci dotazník. Spravodajca uznesenia Cristian Dan Preda (EPP) uviedol, že BaH dosiahla značný pokrok. „Veľmi dúfame, že komisia čoskoro oznámi, že Bosna a Hercegovina získala štatút kandidátskej krajiny. Musíme povzbudiť miestne orgány, aby zotrvali na ceste reforiem, pre ktorú sa rozhodli v roku 2015 tak, aby sa Bosna a Hercegovina mohla stať efektívnou, inkluzívnou a demokratickou krajinou založenou na princípoch právneho štátu," dodal Dan Preda. Europarlament zdôraznil, že EÚ je odhodlaná naďalej podporovať perspektívu členstva BaH v únii, jej územnú celistvosť a jednotu. Poslanci vyzvali orgány krajiny na všetkých úrovniach, aby využili proces posudzovania ich žiadosti o členstvo v EÚ a dokázali, že BaH je funkčným štátom. Snahy vlády Republiky srbskej o vytvorenie paralelných komunikačných kanálov s komisiou považujú poslanci za neprijateľné. Parlament vyzval Bosnu a Hercegovinu na zachovanie súčasného tempa reforiem s cieľom pretvoriť krajinu na efektívny a funkčný štát založený na zásadách právneho štátu, ktorý zaručuje rovnosť a demokratické zastúpenie všetkých štátotvorných národov a občanov. Uznesenie, ktoré plénum schválilo pomerom hlasov 496 (za): 132 (proti): 67 (zdržalo sa), tiež vyjadruje poľutovanie nad tým, že deklarovaný politický záväzok boja proti korupcii nepriniesol konkrétne výsledky. Poslanci zdôraznili potrebu účinnej kontroly financovania politických strán a volebných kampaní, transparentného zamestnávania vo verejnom sektore a odstránenie korupcie pri verejnom obstarávaní.


Zbližovanie Minska s EÚ nie je rizikom pre Rusko, vyhlásil bieloruský minister

Napriek tradične obmedzeným vzťahom sa v posledných dvoch rokoch Nemecko a Bielorusko opatrne zbližujú.

MINSK. Snahy Bieloruska o zblíženie s EÚ nepredstavujú pre Rusko žiadne riziko, uviedol v piatok v Minsku bieloruský minister zahraničných vecí Uladzimir Makej, ktorý dodal, že Bielorusko sa nikdy neusilovalo pretrhnúť svoje väzby s Ruskom kvôli vzťahom s EÚ. Makej pred novinármi vyhlásil, že Bielorusko chce mať dobré vzťahy s Východom i Západom, pričom chápe, že sa nachádza na hranici priestoru dvoch geopolitických hráčov. "Rusko je náš strategický spojenec...Nikdy sme nemali cieľ pretrhnúť svoje väzby s Ruskom. Naopak, vždy sme ich chceli rozvíjať a posilňovať," spresnil Makej v odpovedi na otázku novinárov ohľadom rizika, ktoré by pre vzťahy Bieloruska s Ruskom mohlo predstavovať zblíženie Minska s EÚ. Šéf bieloruskej diplomacie zároveň poznamenal, že Minsk nemôže ignorovať vzťahy s EÚ, ktorá je druhým kľúčovým zahraničným hospodárskym partnerom Bieloruska. Dodal, že bieloruské vedenie sa doteraz nikdy neocitlo v situáciách, keď by ho "partneri postavili pred nutnosť voľby". Možnosť, že by si Bielorusko muselo vybrať medzi Východom a Západom, už dávnejšie odmietol aj bieloruský prezident Alexander Lukašenko. Makej sa v piatok v Minsku stretol s nemeckým ministrom zahraničných vecí Sigmarom Gabrielom, ktorý po ich spoločnom rokovaní vyjadril pred novinármi nádej, že prezident Lukašenko sa zúčastní na nadchádzajúcom summite Východného partnerstva v Bruseli. Podľa Gabriela by Lukašenkova účasť bola "pozitívnym signálom". Tlačová služba EÚ pred časom potvrdila agentúre RIA Novosti, že EÚ poslala Lukašenkovi oficiálnu pozvánku na summit. Lukašenkova hovorkyňa však ešte v októbri pre RIA Novosti uviedla, že otázka o úrovni zastúpenia Minska na summite iniciatívy EÚ sa stále prerokúva. Ako doplnila agentúra DPA, prezident Lukašenko figuroval na sankčnom zozname Európskej únie do roku 2016. Bielorusko - bývalú sovietsku republiku s autoritárskym režimom - vedie s výraznou podporou Moskvy už 23 rokov. Napriek tradične obmedzeným vzťahom sa v posledných dvoch rokoch Nemecko a Bielorusko "opatrne" zbližujú, uviedol Gabriel s tým, že Berlín chce tento proces podporiť.


Známe sú aj mená, ktoré obsadia posty po odchode Mitterlehnera.

VIEDEŇ. Predčasné parlamentné voľby v Rakúsku sa uskutočnia 15. októbra 2017. Vo Viedni sa o tom v utorok dohodli vedúci predstavitelia frakcií všetkých parlamentných strán. Informáciu priniesla tlačová agentúra APA s odvolaním sa na šéfa frakcie strany NEOS Matthiasa Strolza. Ešte pred definitívnym dosiahnutím tejto dohody prijal rakúsky spolkový kancelár Christian Kern popoludní vo Viedni dezignovaného predsedu Rakúskej ľudovej strany (ÖVP) - doterajšieho partnera z medzičasom oficiálne rozpadnuvšej vládnej koalície - Sebastiana Kurza, na ktorom sa malo hovoriť aj o konkrétnom termíne volieb. Súčasne si obe strany chceli ujasniť, ktoré z pripravených projektov by sa dali ešte realizovať v období do volieb. Zasadnutie zákonodarného zboru v rakúskej metropole sa nieslo v tieni aktuálneho vnútropolitického vývoja. Návrh Zelených na vyslovenie nedôvery ministrovi vnútra Wolfgangovi Sobotkovi, ako aj návrh Slobodnej strany Rakúska (FPÖ) na vyslovenie nedôvery celej spolkovej vláde však poslanci zamietli, informovala verejnoprávna rakúska televízia ORF. S predstaviteľmi všetkých opozičných strán rokoval v utorok o vnútropolitickej situácii aj rakúsky spolkový prezident Alexander Van der Bellen. Šéf rakúskeho rezortu spravodlivosti Wolfgang Brandstetter zloží v stredu ústavou predpísaný sľub do rúk prezidenta a stane sa nástupcom Reinholda Mitterlehnera vo funkcii vicekancelára, ktorú bude zastávať až do októbrových predčasných volieb v krajine. Do funkcie ministra hospodárstva vymenuje prezident Alexander Van der Bellen v stredu doterajšieho vládneho koordinátora ľudovcov Haralda Mahrera, informoval v utorok rakúsky verejnoprávny rozhlas ORF s odvolaním sa na prezidentskú kanceláriu. Spolkový kancelár Christian Kern v utorok na pôde parlamentu vo Viedni potvrdil, že akceptuje spomínané personálne rošády ľudovcov v dôsledku odchodu doterajšieho vicekancelára z vlády.


Fanúšikovia rozhodli. Najkrajší gól sezóny strelil Ronaldo

Na druhom mieste sa umiestnil Dimitri Payet, tretia skončila Eva Navarrová.

NYON. Portugalský útočník v službách talianskeho Juventusu Turín Cristiano Ronaldo sa stal víťazom ankety o gól sezóny na webe Európskej futbalovej únie (UEFA). Uspel svojím zásahom do siete svojho nového zamestnávateľa Juventusu (3:0) v prvom stretnutí štvrťfinále Ligy majstrov 2017/2018. V 64. min sa zaskvel efektnými nožničkami, keď zvyšoval na priebežných 2:0 pre svoj už bývalý klub Real Madrid. Na druhom mieste sa umiestnil Francúz Dimitri Payet z francúzskeho klubu Olympique Marseille. Tretia skončila španielska futbalistka Eva Navarrová za jej gól vo finálovom stretnutí majstrovstiev Európy dievčat do 17 rokov proti výberu Nemecka.


Zelenskyj očakáva výmenu generálneho prokurátora, ponúkol kandidáta

Zelenskyj chce vymeniť niektorých popredných predstaviteľov štátu.

KYJEV. Zástupca šéfa ukrajinskej prezidentskej administratívy Ruslan Riabošapka je kandidátom na post generálneho prokurátora. Oznámil to v utorok prezident Ukrajiny Volodymyr Zelenskyj. "Je to jedna z možností. Je to jeden z uchádzačov. Od samého začiatku svojej prezidentskej kampane som tvrdil, že Riabošapka je vynikajúcim špecialistom. Vidím ho ako jedného z uchádzačov," uviedol Zelenskyj, ktorého citovala agentúra Ukrinform. Zelenskyj ešte v nedeľu, keď jeho strana Sluha národa zvíťazila v parlamentných voľbách, vyhlásil, že so súčasným generálnym prokurátorom Jurijom Lucenkom nepočíta. "Toto priezvisko sa definitívne nezačína na 'Lu' a nekončí sa na 'cenko'. Bude to iné priezvisko," povedal na margo nového prokurátora. Podľa denníka Kyiv Post Riabošapka pôsobil ako námestník ministra spravodlivosti so zameraním na boj proti korupcii. Neskôr pôsobil v Národnej agentúre na boj proti korupcii. V roku 2017 z nej odišiel, pričom poukazoval na systémové problémy a ľahostajnosť predstaviteľov agentúry k ich riešeniu. Lucenko je v súčasnosti na oficiálnej dovolenke, informovala v pondelok jeho tlačová tajomníčka Larysa Sarhanová. Zelenskyj po svojom aprílovom zvolení za prezidenta neskrýval, že bude chcieť vymeniť niektorých popredných predstaviteľov štátu, v prvom rade generálneho prokurátora Lucenka, ktorý podľa neho patrí k "starému" tímu. Odvtedy niekoľkokrát žiadal parlament o jeho odvolanie.


Európske burzy v stredu posilnili

Výrazne si polepšili talianske akcie vďaka vytvoreniu novej vlády.

FRANKFURT NAD MOHANOM, NEW YORK. Európske akciové trhy v stredu posilnili. Výrazne si polepšili talianske akcie vďaka vytvoreniu novej vlády, čo podporilo aj ďalšie európske trhy. Pozitívny vplyv na náladu investorov mal tiež politický vývoj v Británii a Hongkongu. Kľúčový nemecký akciový index Dax si v stredu pripísal 0,96 % a uzavrel na úrovni 12.025,04 bodu. Hlavný francúzsky index CAC 40 stúpol o 1,21 % na 5532,07 bodu, taliansky FTSE MIB o 1,58 % na 21.737,80 bodu a britský FTSE 100 o 0,59 % na 7311,26 bodu. Index blue-chipov z eurozóny EuroStoxx 50 sa zvýšil o 0,88 % na 3450,83 bodu a paneurópsky index STOXX Europe 600 o 0,89 % na 383,18 bodu. Milánska burza výrazne prevýšila ostatné európske akciové trhy. Podporilo ju, že premiér Giuseppe Conte predstavil nový kabinet. Investori ocenili vytvorenie nepravdepodobnej koalície zloženej z protisystémového Hnutia piatich hviezd (M5S) a stredoľavicovej Demokratickej strany (PD), čím zažehnali riziko predčasných volieb a politickej nestability. Podľa šéfa makroekonomických analýz banky Unicredit Marca Valliho stredajšie posilnenie akcií jasne ukázalo, že trh považuje novú vládu za pozitívnu, prinajmenšom v prístupe k fiškálnej politike, rovnako ako vo vzťahoch s Európskou komisiou (EK). "Máme vládu, od ktorej sa očakáva proeurópsky postoj, čo je dôležité, pretože to je potrebné pre finančnú stabilitu, aj keď sa zhoršuje globálne prostredie." Podvečer sa v pozitívnom pásme pohybovala aj Wall Street. Kľúčový americký index Dow Jones Industrial Average sa o 19.03 h SELČ nachádzal s plusom 0,84 % na úrovni 26.338,54 bodu. Širší index S&P 500 vzrástol o 0,93 % na 2933,21 bodu a technologický Nasdaq Composite o 1,19 % na 7968,19 bodu.


Palestínčana obvinili zo spolupráce s Izraelom, zabila ho vlastná rodina

RAFAH. Istá rodina z palestínskeho pásma Gazy oznámila, že zabila jedného zo svojich členov po tom, ako ho tamojšie vládnuce hnutie Hamas obvinilo, že pomáhal Izraelu pri smrtiacom útoku na jeho troch miestnych veliteľov. Informovala o tom agentúra AP. Rodina Ahmada Barhúma vo vyhlásení uviedla, že ho zastrelil jeden z príbuzných, ktorého však bližšie neidentifikovala. Dodala, že konala na základe vývoja vo vyšetrovaní, ktoré vedie Hamas, a že bola presvedčená o vine svojho príbuzného. Rodina tiež poznamenala, že Barhúma zadržal a vypočúval "odboj", všetko sa teda dialo mimo palestínskeho súdneho systému. Samotný Hamas sa k tomuto prípadu bezprostredne nevyjadril. Spomínaná trojica veliteľov Hamasu prišla o život pri nálete na jeden z domov v pásme Gazy, ku ktorému došlo v závere 50-dňovej vojny s Izraelom v roku 2014. Radikálne islamistické hnutie Hamas prevzalo moc v pásme Gazy ešte v roku 2007. Odvtedy tam popravilo desiatky Palestínčanov.


AKTUALIZOVANÉ 14:40RTVS zriadi komisiu na prešetrenie nezávislosti spravodajstva

Komisia

Šéf Rady

Analytik

Komentár

Hierarchický redakčný systém RTVS nedovoľuje ovplyvňovanie spravodajstva jedným človekom, tvrdí šéf RTVS Václav Mika.

BRATISLAVA. Údajné zasahovanie do spravodajstva verejnoprávnej RTVS prešetrí interná komisia, ktorú zriadil generálny riaditeľ RTVS Václav Mika. Oznámil to na dnešnom mimoriadnom rokovaní Rady RTVS. Rada zvolala zasadnutie, aby reagovala na podozrenia, že politici zasahovali do vysielania verejnoprávnej televízie. O podozreniach hovorí podpredseda SNS Anton Hrnko, na základe SMS správ niektorých novinárov zverejnených na webe. Medzi nimi bola aj komunikácia medzi vtedajším poslaneckým asistentom Daniela Lipšica Gáborom Grendelom a súčasným šéfom spravodajstva RTVS Lukášom Dikom. Podozrenia o ovplyvňovaní spravodajstva označil samotný Diko za účelovú diskreditáciu spravodajstva verejnoprávnej televízie. V liste pre Radu RTVS tvrdí, že je "presvedčený, že v tomto prípade nejde len o Lukáša Dika, ale o celú nezávislú RTVS a jej spravodajstvo". Diko stále ostáva šéfom spravodajstva, ale na vlastnú žiadosť si bude čerpať dovolenku. Na televíznych novinách teda v súčasnosti pracovať nebude. Hierarchický redakčný systém podľa Václava Miku nedovoľuje, aby spravodajstvo ovplyvňoval jeden človek. Mika novinárov informoval, že poslal list generálnemu prokurátorovi Jaromírovi Čižnárovi a požiadal ho o stretnutie a prešetrenie celej kauzy. "Mojou úlohou je zásadne sa vymedziť proti akýmkoľvek snahám o narušenie integrity RTVS a snahám zasahovať do personálnej integrity RTVS," povedal Mika. Viac sa ale k celej záležitosti nechcel vyjadrovať. Adam Mozolák, tajomník Rady RTVS, pre portál omediach.com povedal, že mimoriadne zasadnutie zvolali predseda Igor Gallo, podpredseda Martin Kákoš a člen rady David Soukeník. Portál informoval o tom, že Mozolák zároveň nevedel povedať, kto zvolanie rady inicioval. Zvolanie rady ale chceli všetci členovia, ktorí medzi sebou komunikujú. Títo traja členovia rady ju zvolali len z formálneho hľadiska, tvrdí Gallo. Bežne takto postupujú aj v iných prípadoch. "V prípade zvolania mimoriadneho zasadnutia rady však rezolútne odmietam akékoľvek politické pozadie," povedal Gallo.


INZERCIATýchto päť tipov vám pri podnikaní ušetrí tisíce eur

Menšie náklady môžu znamenať väčšie zisky.

Existuje viacero spôsobov, ako môže podnikateľ jednorazovo alebo pravidelne znížiť svoje náklady. O mnohých z nich ani netuší a pritom nejde omrvinky. Pomocou našich piatich tipov je možné ušetriť stovky až tisíce eur. Mnoho podnikateľov si myslí, že sporiť na reklame znamená investovať do nej menej. Ide o všeobecný omyl. Kľúčom je správna optimalizácia. Málokto vie reklamu správne nastaviť a rozhodnúť, aká forma inzercie je vhodná, aby naplnila poslanie. Teda, že zisk z nej prevýši náklady. Tu sa mnoho podnikateľov dopúšťa chýb, ktoré stoja nemalé peniaze. „Podnikatelia mnohokrát v podstate ani nevedia, kam svoje finančné prostriedky na marketing posielajú. Jednoducho platia všetko, čo im príde pod ruku vo viere, že im to bude zarábať. Nesledujú výkonnosť služieb, za ktoré platia,“ hovorí zo skúsenosti PPC špecialista Patrik Belanec a uvádza príklad: „Pomohol som napríklad klientovi, autoškole z Bratislavy, optimalizovať reklamu. Pôvodne mal zacielenú internetovú reklamu na celé Slovensko, čo je v prípade bratislavskej autoškoly úplne zbytočné. V priebehu celého roka si to nevšimol a strata sa vyčíslila na takmer 700 eur.“ Už v začiatkoch je dôležité, aby videl, či stratégia funguje a naozaj prináša zisk. Preto je vhodné hneď vyhodnocovať efektivitu. Mesačná úspora na reklame je v takom prípade v stovkách eur a odmenou je rastúci zisk. Nie je podstatné, či plánujete prejsť zo živnosti na spoločnosť s ručením obmedzeným, alebo si chcete založiť novú s.r.o., už v tomto kroku môžete výrazne ušetriť. Nehovoríme len o peniazoch. Registrovanie eseročky viacstupňový proces. Je potrebné získať živnostenské oprávnenia na okresnom úrade, následne požiadať správcu dane o súhlas so zápisom do obchodného registra. V predposlednom kroku sa podáva návrh na zápis na príslušný okresný súd v sídle kraja. Ako posledný krok je potrebné vykonať registráciu s.r.o. na daňovom úrade. Ak ste niekedy zakladali eseročku, musíte to poznať. Celý proces bude stáť hodiny zápasu s úradmi aj zákonmi a vyjde na bezmála 400 eur. Len samotný zápis do obchodného registra je 300 eur. Ten sa zníži na polovicu, ak budete firmu zakladať elektronicky cez portál slovensko.sk. Už tu môžete výrazne ušetriť. A nemusí to byť jediná úspora. „Človek sa môže pustiť do založenia s.r.o., aj úplne sám. Musí sa však pripraviť na pomerne komplikovaný proces. Aj najmenšia chyba v zakladateľských dokumentoch, prípadne v návrhu na zápis, spôsobuje odmietnutie vykonania zápisu, čo môže zapríčiniť buď prepadnutie celého súdneho poplatku, alebo prinajmenšom značne predĺžiť registráciu s.r.o,“ hovorí advokát Tomáš Hôra a preto radí, obrátiť sa na spoločnosti, ktoré dokážu založiť s.r.o. na kľúč lacnejšie. „Ak sa človek pokúsi absolvovať založenie s.r.o. svojpomocne, možno ušetrí na odmene pre firmu, ale vystavuje sa riziku, že urobí pri registrácii nejakú chybu. V tom prípade sa založenie s.r.o. časovo môže predĺžiť aj o niekoľko týždňov. V horšom prípade môže prísť v dôsledku vlastnej chyby pri založení s.r.o. aj o zaplatený súdny poplatok,“ upozorňuje Hôra. Čo by mali vedieť začínajúci podnikatelia o nákladoch na komunikáciu? V prvom rade by mali vedieť, čo naozaj využívajú. Pretelefonujete hodiny, ale nepošlete ani jednu SMS? Alebo neustále využívate dáta, aby ste kontrolovali maily a stav vášho účtu? Najvhodnejší pre vás môže byť program bez viazanosti, ktorý môžete neskôr upraviť podľa toho, čo naozaj využívate. Ušetrí vám to náklady bez zbytočných poplatkov navyše. Ak ale viete, že budete veľa telefonovať, O2 už za 20 eur ponúka neobmedzené volania a 500 Mb dát na mesiac aj s bonusom na kúpu telefónu. V súčasnosti navyše dostanete až 5 GB dát zdarma na mesiac, s ktorými si môžete otestovať vyše 93% pokrytie populácie v rýchlej 4G sieti. Operátor ponúka aj bezdrôtový a neobmedzený internet, s ktorým si môžete pripojiť aj kanceláriu. Práve vhodné balíčky služieb môžu ušetriť až stovky eur ročne. Pre každého podnikateľa sú mzdy zamestnancov nemalou položkou. Vďaka Národným projektom je možné ich výrazne okresať. Možnosť požiadať o príspevky na zamestnancov vychádza zo zákona o službách zamestnanosti. Existuje finančný príspevok na plat, aj možnosť získať pracovníka úplne zadarmo. Národné projekty sú zamerané napríklad na absolventov škôl, alebo na ľudí pochádzajúcich z vybraných okresov, starších, či znevýhodnené skupiny. V závislosti od práce, na ktorú hľadáte pracovníka je potrebné komunikovať s Ústredím práce, sociálnych vecí a rodiny vo vašom okrese. Tu získate presné informácie o projektoch určených pre podnikateľov, na ktoré je možné čerpať príspevky na zamestnávanie. Mnoho podnikateľov o tejto možnosti nevie, pritom mesačná úspora na plate pracovníka môže byť až 100%. Fyzická osoba nemá povinnosť mať podnikateľský účet. Na podnikanie môže používať aj svoj súkromný účet, no pre prehľadnosť transakcií je lepšie mať účet na podnikanie oddelený. Môžete však využívať pokojne bežné účty pre súkromné osoby. Na daňovom úrade je povinnosť iba nahlásiť číslo účtu určeného na podnikanie a určite sa vás neopýtajú na balík služieb, alebo typ účtu. Účty pre súkromné osoby sú v bankách však podstatne lacnejšie ako tie podnikateľské. Podnikateľ si však okrem ceny výrazné rozdiely medzi účtami pravdepodobne nevšimne. Právnická osoba možnosť výberu nemá, v banke jej ponúknu automaticky podnikateľský účet. Aj pri biznis účte je však rozumné porovnať si ceny a ponuku. Tak ako pri účtoch pre fyzické osoby, je možné mať účet zdarma aj za desiatky eur mesačne. Preto je vhodné vybrať si banku a produkt, ktorý pokryje vaše naroky a nepotrebujete platiť za nevyužívané služby. Niektoré banky dokonca ponúkajú možnosť vybrať si, čo využívať budete a čo nie. Mesačná úspora 7 – 60 eur.


Ruská spoločnosť Kaspersky stiahne v Európe sťažnosť na Microsoft

Firma Kaspersky obviňovala Microsoft, že vo svojom operačnom systéme vytvoril prekážky pre predajcov antivírusov.

SAN FRANCISCO. Ruská antivírusová spoločnosť Kaspersky Lab stiahne v Európe antimonopolnú sťažnosť na Microsoft. Firmy sa totiž dohodli na zmenách pri poskytovaní aktualizácie zabezpečenia pre používateľov operačného systému Windows, uviedla agentúra Reuters. Firma Kaspersky okrem iného obviňovala Microsoft, že vo svojom operačnom systéme Windows 10 vytvoril prekážky pre nezávislých predajcov antivírusov. Kaspersky Lab tvrdila, že Microsoft zneužíva dominantné postavenie na trhu na poškodzovanie poskytovateľov antivírusových programov. Robil to podľa firmy distribuovaním vlastného antivírusového softvéru Defender. Zakladateľ spoločnosť Jevgenij Kasperskij uviedol, že keď si zákazníci nainštalovali Windows 10, odstránil Microsoft antivírusový softvér jeho firmy, aby prinútil používateľov prijať softvér Defender od Microsoftu. Ten je podľa neho horším produktom. Microsoft už predtým poprel porušovanie zákona a uviedol, že jeho cieľom je pomôcť ochrániť používateľov Windows 10 pred kybernetickými hrozbami. Teraz na svojom blogu oznámil, že pred aktualizáciou svojho softvéru bude dôkladnejšie spolupracovať s dodávateľmi antivírusových programov, aby zmiernil problémy s kompatibilitou. Umožní tiež dodávateľom, aby vydávali upozornenia a oznámenia zákazníkom pred a po uplynutí doby platnosti predplatného a bude ich viac informovať o plánovanom vydávaní aktualizácií. Ruská spoločnosť v prehlásení uviedla, že návrh Microsoftu rieši jej obavy, na ktoré upozornila ruský antimonopolný úrad, a že urobí kroky k stiahnutiu sťažností podaných Európskej komisii a nemeckému antimonopolnému úradu. Firmy podľa prehlásenia viedli v posledných mesiacoch "plodné rokovania" o tom, ako by mali antivírusové služby fungovať v ekosystéme Windows a ako pomôcť zaistiť bezpečné prostredie pre týchto používateľov.


Putin: Rusko rozmiestni rakety na Kurilách

Putin chce reagovať na americké protiraketové systémy na Aljaške a v Južnej Kórei.

PETROHRAD. Ruský prezident Vladimir Putin vo štvrtok povedal, že Rusko nemá inú možnosť a musí reagovať na umiestnenie častí amerického protiraketového systému na Aljaške a v Južnej Kórei. Na Svetovom ekonomickom fóre (SEF) v Petrohrade uviedol, že za vhodné miesto na rozmiestnenie ruskej vojenskej techniky, ktorá bude reagovať na uvedené hrozby na Ďalekom východe, považuje Kurilské ostrovy. Informovala o tom tlačová agentúra Reuters. Podľa Putinových slov Rusko nemôže zaháľať, keď vidí, ako Američania posilňujú svoje vojenské kapacity pri jeho hraniciach na Ďalekom východe rovnako, ako to urobili v Európe. Moskva má osobitne obavy z amerického protiraketového systému THAAD v Južnej Kórei a z údajných plánov USA posilniť svoju protiraketovú základňu vo Fort Greely na Aljaške. "Ničí to strategickú rovnováhu vo svete," povedal Putin na stretnutí so zahraničnými médiami, z ktorého štátna televízia odvysielala začiatok. Washington podľa neho využíva Severnú Kóreu ako zámienku pre rozšírenie svojej infraštruktúry v Ázii rovnakým spôsobom, ako využil Irán ako zámienku pre protiraketový štít v Európe. "Nesúhlasím s tým, že by sme jednostranne začali militarizovať Kurilské ostrovy... Je to jednoducho vynútená odpoveď na to, čo sa deje v regióne," dodal.


Baker vyhral stovku v Poľsku vo svetovom výkone roka, na mítingu prekonal aj rekord Bolta

Prekonal tohtoročné a zároveň osobné maximum.

CHORZOW. Americký šprintér Ronnie Baker vyhral stovku na mítingu v poľskom Chorzowe vo svetovom výkone roka. Dosiahol čas 9,87 s a o stotinu prekonal tohtoročné a zároveň osobné maximum. Informoval o tom portál bbc.com. „Cítil som sa pripravený na taký výkon. Jednotkový čas roka je pre mňa dobrá motivácia pred finále Diamantovej ligy,“ citoval Američana web IAAF. Baker zároveň vytvoril nový rekord mítingu, keď o 11 stotín vylepšil čas osemnásobného olympijského šampióna Jamajčana Usaina Bolta z roku 2014. Američan v tomto roku triumfoval na 100 m trati na mítingoch Diamantovej ligy v Ríme, Paríži i v Londýne. Na finálovom podujatí v Bruseli bude mať 31. augusta možnosť spečatiť celkové prvenstvo v tejto disciplíne.


Pompeo rokoval so saudskoarabským kráľom o napätí v regióne

Pompeo ešte pred odletom z Washingtonu označil Saudskú Arábiu a SAE za veľkých spojencov USA.

RIJÁD. Americký minister zahraničných vecí Mike Pompeo diskutoval v pondelok v Džidde so saudskoarabským kráľom Salmánom v rámci snahy o vytvorenie globálnej koalície proti Iránu. Informovala o tom agentúra DPA. Pompeo označil toto rokovanie za "produktívne" a na Twitteri uviedol, že jeho cieľom bolo prediskutovať zvýšené napätie v regióne a potrebu podporiť námornú bezpečnosť v Hormuzskom prielive. Šéf americkej diplomacie sa pred odcestovaním do Spojených arabských emirátov (SAE) stretol tiež s vplyvným korunným princom Muhammadom bin Salmánom. Podľa saudskoarabskej tlačovej agentúry SPA obaja zhodnotili strategické bilaterálne vzťahy a najnovší vývoj udalostí v regióne a v medzinárodných vzťahoch. Pompeo ešte pred odletom z Washingtonu označil Saudskú Arábiu a SAE za "veľkých spojencov" USA pri riešení "výzvy", ktorú predstavuje Irán. "Budeme s nimi hovoriť o zaistení vzájomného strategického prepojenia a o vybudovaní globálnej koalície (voči Iránu)," povedal Pompeo. Spojené štáty podľa jeho slov chcú, aby sa k takejto medzinárodnej koalícii pripojili nielen štáty Perzského zálivu, ale aj iné krajiny v Ázii a Európe, ktoré sú pripravené vyvinúť tlak na Teherán. Irán pritom označil za "najväčšieho štátneho podporovateľa terorizmu". Rijád i SAE sú zástancami razantnejšieho prístupu USA voči Iránu, ktorý je ich regionálnym rivalom. Americký prezident Donald Trump minulý týždeň odvolal vojenský zásah proti Iránu po tom, čo Teherán zostrelil americký prieskumný dron v hodnote viac ako 100 miliónov dolárov. Uvedený incident sa odohral v čase zvýšeného napätia medzi Iránom a Spojenými štátmi. Tie pripisujú Iránu zodpovednosť za nedávne útoky proti tankerom v oblasti strategicky významného Hormuzského prielivu. Teherán však tieto obvinenia odmieta a vyjadruje predpoklad, že v skutočnosti za útokmi stoja Spojené štáty, ktoré ich chcú využiť na ospravedlnenie použitia sily proti Iránu.


Autizmus nemusí znivočiť život, Slovensko intervencie nezvláda

Ak poruchu včas podchytia, deti sa často vedia začleniť do spoločnosti. Na Slovensku chýbajú informácie, odborníci aj záchytná sieť.

Autor je umelec a publicista. Autizmus, odborne Porucha autistického spektra, je pomenovanie pre vývinovú poruchu, ktorá ovplyvňuje spôsob, akým ľudia vnímajú svet, nadväzujú vzťahy a komunikujú. Tento pojem sa v poslednom čase spomína najmä v súvislosti s dvoma kontroverznými témami. Jednou sú fámy o spojitosti očkovania a autizmu, druhou je prudký nárast výskytu autizmu v populácii, ktorý popisujú viaceré zahraničné odborné inštitúcie. Povedomie o tom, čo je skutočne autizmus je však u nás stále malé a čo je rovnako vážny problém, na Slovensku dodnes nemáme funkčný systém včasnej diagnostiky a intervencie. „Prvé podozrenie sa u mňa objavilo keď mal syn približne dva roky, nehovoril a nejavil záujem o druhých ľudí, hral sa iba monotónne hry s vláčikom, ktorý si posúval tam a naspäť. Čítala som si vtedy o autizme nejaký článok na internete a znepokojilo ma, že niektoré z popisovaných príznakov presne sedeli na Filipka,„ popisuje svoju skúsenosť mamička dieťaťa, ktorému nedávno diagnostikovali Poruchu autistického spektra (rodina si nepraje zverejniť celé meno, kontakt máme k dispozícii v redakcii). Jej príbeh je podobný ako mnohých ďalších rodičov, ktorí zápasia s vážnymi nedostatkami nášho systému. „Keď som sa o svojich obavách zdôverila našej obvodnej pediatričke, tá ma uisťovala, že všetko bude v poriadku, že Filipko potrebuje viac času, ale určite začne čoskoro rozprávať. Autizmus vraj vyzerá úplne inak, jedného autistu vraj v starostlivostí pani doktorka mala a údajne sa to nedalo porovnať,“ hovorí mamička. Jej syn bol na svoj vek fyzicky veľmi šikovný a to zrejme zmiatlo aj detskú lekárku, ktorá zjavne nemala o prejavoch autizmu u malých detí dostatočné informácie. Termín „autistické spektrum“ vyjadruje skutočnosť, že autizmus sa u každého človeka prejavuje iným spôsobom. Neexistuje jeden autizmus, ale množstvo obrazov, ktoré sú výsledkom odlišnej kombinácie genetických vplyvov a pôsobenia prostredia. Prvé príznaky u malých detí sa môžu prejavovať nedostatočným očným kontaktom, neodpovedaním úsmevom na úsmev rodiča, neukazovaním hračiek druhým, nereagovaním na meno, nezáujmom o hranie spoločných hier. Diagnózu však môže stanoviť jedine odborník po niekoľko hodinovom vyšetrení, ktorého súčasťou je pozorovanie hry dieťaťa, spôsobu, akým dieťa reaguje na rôzne podnety, ale aj štrukturovanom rozhovore s rodičmi. Definitívne sa o diagnóze rozhoduje na základe zhody dvoch diagnostikov a následného klinického úsudku odborníka, ktorým je detský psychiater prípadne klinický psychológ. „Mesiace bežali, ale Filipko stále nerozprával. Navštívili sme aj súkromné logopedické centrum, kde nás tiež upokojovali, že potrebuje ešte čas. Keď mal už skoro tri roky rozhodla som sa ho objednať na vyšetrenie do Akademického centra výskumu autizmu,“ pokračuje Filipkova mama. ACVA, ktoré pôsobí pri Fyziologickom ústave LFUK v Bratislave je jedno z mála diagnostických centier autizmu na Slovensku a pre obmedzené kapacity sa musí na vyšetrenie v ňom čakať aj niekoľko mesiacov. „Od momentu objednania sme na vyšetrenie čakali asi 5 mesiacov,“ vysvetľuje mama a pokračuje „Keď sme sa konečne dostali na rad, stretli sme sa s veľmi profesionálnym prístupom a prvý krát sme mali pocit, že rozprávame s ľuďmi, ktorí presne rozumejú našim obavám.“ „Priemerný vek v čase prvodiagnostiky je momentálne 4.9 roka. Štúdie hovoria, že asi 50 percent rodičov už v prvom roku života vidí, že ich dieťa je odlišné, ako normálne vyvíjajúce sa dieťa. V 18 mesiacoch už má podozrenie okolo 80-90 percent rodičov, takže medzi prvými obavami rodičov a prvou diagnostikou je u nás okolo tri a pol roka rozdiel, čo je relatívne dlhá doba. Chceli by sme ju skrátiť zavedením povinného skríningu všeobecným pediatrom vo veku 16 až 30 mesiacov dieťaťa,“ hovorí Silvia Hnilicová, ktorá spoluzakladala ACVA. V prípade malého Filipka vyšetrenie v ACVA podozrenie na PAS skutočne potvrdilo. „V ACVA nám odporučili prísť na opakovanú diagnostiku za rok a medzi tým nám odporúčali začať potrebnú terapiu.“ hovorí Filipkova mama. V tomto okamihu sa však vynoril ďalší problém nášho zdravotníckeho systému. Aj keď neexistuje žiadny zázračný liek na autizmus, vo svete za posledné roky došlo k rozvoju širokej škály terapií, intervencií a podporných programov, vďaka ktorým možno výrazne zlepšiť vyhliadky a kvalitu života ľudí na autistickom spektre. Podmienkou je, že sa s terapiou začne dostatočne skoro, ideálne vo veku 2 až 5 rokov veku dieťaťa. „Niet pochýb, že včasná intervencia je to najdôležitejšie, čo môžete urobiť pre malé dieťa s autizmom. Ak je dobre zvolená a začne v správny čas, môže výrazne zlepšiť prejavy autizmu, ďalšie vyhliadky pre dieťa a poskytnúť aj jeho rodine veľa významných benefitov. Tie však premeškáte, ak zvolíte vyčkávaciu taktiku a začnete problém riešiť až pri nástupe do školy vo veku 5 alebo 6 rokov,“ píše na stránke najväčšej svetovej organizácie venovanej problematike autizmu Autism Speaks profesorka psychológie na Washingtonskej univerzite Wendy L. Stone. Čo však znamená včasná intervencia v prípade autizmu? Objem informácií, ktoré o liečbe autizmu človek nájde na internete je obrovský, časť z tohto množstva žiaľ tvoria neoverené, neodborné či dokonca priamo nebezpečné návody a postupy, ktoré zneužívajú zložitú situáciu ľudí zasiahnutých autizmom a neraz sľubujú zázračné vyliečenie. Kľúčom k správnemu výberu terapie a vhodnej intervencie je uprednostniť tie, ktoré sú „založené na vedeckých dôkazoch“ (z angl. evidence based). „Terapia u malých detí s autizmom znamená predovšetkým intenzívnu prácu, dvadsať alebo tridsať hodín v týždni, tak, že vytvárate interakcie jeden na jedného za pomoci vyškoleného terapeuta. Dobrý terapeut z dieťaťa dostane viac slov, viac očného kontaktu, naučí ho striedať sa pri hrách a zapájať sa do aktivít s ostatnými deťmi,“ popisuje včasnú intervenciu na stránke Interacting with autism americká profesorka Temple Grandin, ktorá je sama autistka. Najrozšírenejší prístup skorej intervencie, ktorý má oporu vo vedeckých výskumoch je aplikovaná behaviorálna analýza (ABA). ABA vychádza z vedeckého poznania princípov, akými sa ľudia učia a modifikujú svoje správanie. Počas posledných desaťročí vznikla celá škála techník a terapeutických metód autizmu založených na princípoch ABA.Dostupnosť tohto druhu terapie je však na Slovensku zatiaľ veľmi obmedzená. Keď sa pozriete do medzinárodného zoznamu certifikovaných analytikov ABA zistíte, že na Slovensku pôsobia dvaja. Jedným z nich je Ivana Trellová, ktorá sa venuje malým deťom s autizmom. „Obracajú sa na mňa rodičia s deťmi od 2 rokov až do 14 rokov. Najmladšie dieťa, s ktorým sme začali pracovať malo 1 rok a 11 mesiacov. Rodičia mali podozrenie na autizmus a rozhodli sa so synom pracovať.“ Čakacie doby sú však aj v tomto prípade veľmi dlhé „Mala som rodiny, s ktorými som sa mohla stretnúť ihneď a tiež som mala rodiny, ktoré museli bohužiaľ čakať aj 10 mesiacov. Priemerná dĺžka čakania je od 2 do 4 mesiacov,“ vysvetľuje Ivana Trellová. Čo znamená tak dlhé čakanie pre rodiča s autistickým dieťaťom popisuje Filipkova mamička: „Keď sme sa dozvedeli diagnózu, pochopiteľne sme sa pýtali, ako môžeme synovi pomôcť, na koho sa obrátiť, kde hľadať pomoc. V ACVA sme dostali niekoľko kontaktov na autistické centrum, skúsenú logopedičku, ABA terapeutku a všetkým sme sa hneď ozvali. Avšak zistili sme, že aby sme dostali sa na radu a absolvovali vôbec prvú návštevu, bolo potrebné čakať viac ako 3 mesiace,“ hovorí Filipkova mama. „Viete si predstaviť, ako sa cíti rodič, ktorý všade číta, že čo najskoršia diagnostika a intervencia je pre dieťa s autizmom kľúčová, ale v praxi strácate dlhé mesiace až roky kvôli nesprávnemu odporúčaniu pediatra, dlhému čakaniu na diagnostiku a následne kvôli nemožnosti začať čím skôr efektívnu terapiu.“ To, že prvé roky dieťaťa s autizmom môžu významne ovplyvniť jeho ďalší vývoj súvisí s plasticitou mozgu, ktorá je najväčšia v prvých rokoch života. Malé deti sa rýchlo učia na základe podnetov, ktoré k ním prichádzajú od ostatných ľudí: rodičov, vychovávateľov a rovesníkov. Na základe týchto interakcií sa mení ich mozog. Autizmus ovplyvňuje schopnosť detí učiť sa od ostatných, ale ak je dostatočne skoro diagnostikovaný, môžu rodičia a vychovávatelia včas zmeniť spôsob, akým pristupujú k deťom. Filipkova rodina sa nakoniec rozhodla, že nebudú ďalej čakať a rozhodli sa vyhľadať pomoc v zahraničí. Behom dvoch mesiacov sa im podarilo mimo Slovenska začať intenzívnu terapiu, ktorá zahŕňa 20 hodín individuálnej práce s dieťaťom týždenne pod vedením vyškoleného terapeuta. „Som vďačná predovšetkým svojej rodine, vďaka ktorej sme si mohli také finančne nákladné riešenie dovoliť. Zároveň mi je ľúto mnohých slovenských rodín v podobnej situácii, ktoré sú odkázané na nedostatočne fungujúci systém u nás,“ hovorí Filipkova mama. Skúsenosti Filipkovej mamy nám potvrdila aj profesorka Daniela Ostatníková, prednostka Fyziologického ústavu LFUK: „Na Slovensku je podľa mojich informácií absolútny nedostatok certifikovaných a skúsených odborníkov. Rodičia sú bezradní, hľadajú odborníkov doma aj v zahraničí, investujú značné finančné prostriedky (nielen svoje ale aj svojich príbuzných, prípadne sa zadlžujú), aby dieťa adekvátnu intervenciu dostalo. Stáva sa však, že v bezradnej situácii investujú aj do nie overených spôsobov intervencie, lebo sa nemajú kam obrátiť o odbornú radu a pomoc.” Kvalitná terapia, ktorá týždenne vyžaduje 20 či viac hodín intenzívnej práce pod dohľadom certifikovaného odborníka ani na Slovensku nepredstavuje lacnú záležitosť. Mesačne to môže znamenať potrebu investovať stovky až tisíce EUR. Zdravotné poisťovne tieto terapie na Slovensku zatiaľ nepreplácajú. Skúsenosti zo zahraničia pritom ukazujú, že peniaze ktoré sa investujú do včasnej intervencie sa spoločnosti niekoľkonásobne vrátia. Podľa údajov z USA patrí autizmus medzi ochorenia, ktoré štátu spôsobujú jedny z najväčších výdavkov, približne na úrovni ochorenia na cukrovku (diabetes). Výdavky zahŕňajú peniaze potrebné na špeciálne vzdelávanie, služby zdravotníckych zariadení, celoživotnú starostlivosť o dospelých ľudí s autizmom, ako aj zníženie produktivity rodičov a blízkej rodiny. Podľa americkej organizácie Autism Society sa pohybujú celoživotné náklady na starostlivosť pre jedného autistu v rozmedzí 1,4 až 2,4 milióna dolárov, výška týchto výdavkov sa však podľa odborníkov dá znížiť až o dve tretiny práve vďaka včasnej intervencii. Podobné údaje na Slovensku k dispozícii nie sú. „Počet autistov na Slovensku nepoznáme, autizmus sa u nás neeviduje, máme len odhady, ktoré vychádzajú zo štatistík v iných krajinách Európy a najmä USA, kde majú presnejšiu evidenciu aj prognózy prevalencie tejto neurovývinovej poruchy,” vysvetľuje situáciu u nás lekárka Daniela Ostatníková. Posledné údaje z USA hovoria, že porucha autistického spektra sa vyskytuje u 1 zo 68 detí. Odborníci sa zhodujú, že na Slovensku treba pokračovať s osvetou a šírením informácií, aby rodičia a pediatri v ambulanciách primárnej starostlivosti vedeli viac o poruche autistického spektra. Popri šírení informácií sú nevyhnutné aj systémové zmeny. „Na Slovensku chýbajú diagnostické centrá, v ktorých by boli odborne zdatní diagnostici, intervenčné centrá, v ktorých by deti a ich rodičia dostávali odbornú pomoc, ako aj výchova behaviorálnych analytikov a špeciálnych pedagogických pracovníkov, ktorí by boli odborne vyškolení a mohli dieťaťu poskytnúť včasnú intervenciu a tiež naučiť rodičov pracovať s dieťaťom v domácom prostredí,“ hovorí Daniela Ostatníková.Aj napriek snahe viacerých odborných, občianskych a dobrovoľníckych iniciatív zatiaľ mnohí rodičia detí s autizmom nemajú prístup ani zďaleka k takej škále diagnostických a terapeutických služieb, ako v zahraničí. Spolu s tým, ako k nám prenikajú informácie z krajín, ktoré sú v tejto oblasti výrazne popredu, rastie aj tlak na zodpovedných a prebúdza sa iniciatíva ľudí. Stále však platí, že rodičia a blízki ľudí na autistickom spektre, ktorí hľadajú spôsoby ako svojim milovaným pomôcť, musia sami investovať veľa času, energie a prostriedkov. Príliš často sú v tomto svojom snažení ponechaní sami na seba, čo v konečnom dôsledku zhoršuje nie len ich osobnú situáciu, vyhliadky ich dieťaťa, ale negatívne dopadá na celú spoločnosť. Autizmus zväčša sprevádza človeka po celý život, všetci ľudia na autistickom spektre sú však schopní učiť sa, vyvíjať sa a so správnym druhom podpory žiť zmysluplné životy a stať sa obohatením pre nás ostatných. Ako hovorí v jednej zo svojich najznámejších prednášok Temple Grandin: „Svet potrebuje spoluprácu všetkých druhov ľudských myslí, preto musíme pracovať na tom, aby sa všetky tieto jedinečné mysle mohli plne rozvinúť. Jedna z vecí, ktoré ma privádzajú do šialenstva je keď jazdím po celom svete na stretnutia autistov a vidím mnoho chytrých, jedinečných detí, ktoré sa mohli stať vedcami alebo počítačovými expertami, ale oni ostávajú izolovaní a uzavretí do seba, pretože sa im nikto správne nevenuje.“


Muž dostal štyri roky za útok na samicu tuleňa havajského

Odsúdeného už pred mesiacom poslali na rok do väzenia za krádež a zabitie kozy.

HONOLULU. Havajský sudca poslal v stredu na štyri roky za mreže muža, ktorý útočil na gravidnú samicu ohrozeného tuleňa havajského (Neomonachus schauinslandi). Tento druh tuleňa pritom patrí medzi najviac kriticky ohrozené morské cicavce a vo voľnej prírode žije asi len 1400 jedincov. Podľa prokurátora Justin Kollara zaútočil Shylo Kaena Akuna na zviera v apríli 2016 v Salt Pond Beach Parku na ostrove Kauai. Miestna KHON-TV pred časom informovala, že svedkovia natočili muža ako vošiel do vody, zaháňal sa na ohrozené zviera a zrejme doň i hádzal piesok. "Akuna bol v tom čase zjavne pod vplyvom omamných látok," uviedol Kollar vo vyhlásení s tým, že týranie zvierat je často predzvesťou ďalších druhov násilia a nehodlajú ho tolerovať. Samica tuleňa podľa jeho slov zhruba o týždeň priviedla na svet mláďa. Akunu pritom minulý mesiac odsúdili na rok väzenia za krádež a zabitie kozy. Čelí tiež ďalším obvineniam v súvislosti s marcovou lúpežou v izbe hotela Poipu Grand Hyatt. Jeho právny zástupca Mark Zenger na otázky agentúry AP zatiaľ nereagoval.


Princezná Diana mala účinkovať v pokračovaní Osobného strážcu

Costner dostal scenár deň pred Dianinou smrťou.

LOS ANGELES. Zosnulá britská princezná Diana mala účinkovať v pokračovaní romantického thrilleru Osobný strážca (1992). Potvrdil to hlavný predstaviteľ tohto filmu Kevin Costner, ktorého v utorok citoval denník The Guardian. Diana sa mala objaviť po boku Costnera, ktorý v pôvodnom filme stvárnil agenta určeného chrániť popovú hviezdu v podaní medzitým tiež zosnulej americkej speváčky Whitney Houstonovej. Podľa Costnerových slov sa princezná z Walesu, ako aj produkčný tím nevedeli dočkať začiatku nakrúcania. "Štúdiu sa páčila myšlienka vytvorenia Osobného strážcu 2," pričom členka britskej kráľovskej rodiny sa mala zhostiť úlohy s "rovnakou tvorivou kapacitou ako Whitney," uviedol Costner pre stanicu People TV. "Nikto o tom skutočne nevedel približne rok," prezradil americký herec a dvojnásobný držiteľ Oscara. Costner po prvý raz prehovoril o tomto projekte v roku 2012, keď vysvetlil, že dej plánovaného filmu mal zahŕňať jeho postavu, chrániacu postavu Diany pred fanatickými fanúšikmi a paparacmi. Ich vzťah sa mal rozvinúť romanticky. Herec dodal, že scenár projektu sa mu dostal do rúk deň pred tragickou smrťou Diany pri autohavárii v Paríži na konci augusta 1997. Costner spresnil, že s Dianou diskutoval o plánovanom filme, predovšetkým o možnosti intímnych scén. Podľa neho rozhovory sprostredkovala Sarah Fergusonová, vojvodkyňa z Yorku a Dianina rodinná príslušníčka. Osobný strážca zarobil 411 miliónov dolárov, čo z neho spravilo druhý komerčne najúspešnejší film roku 1992. Soundtrack, ktorý naspievala v tom čase 29-ročná Houstonová, je s predajom 45 miliónov kópií dodnes najlepšie predávajúcim sa albumom s filmovou hudbou všetkých čias. Pre Houstonovú išlo zároveň o herecký debut. Film, ktorý sa však nedočkal priaznivej odozvy kritikov, v roku 2012 adaptovali na divadelný muzikál, ktorý sa stále hrá v londýnskom West Ende. Houstonová zomrela náhle v tom istom roku po dlhom boji so závislosťou od drog a alkoholu.     12 tth rsc


Zeman v predvolebnom spote varuje pred migrantmi, Drahoš hovorí o slušnosti

Pozrite si predvolebné spoty oboch kandidátov na českého prezidenta.

PRAHA. Súčasný český prezident Miloš Zeman sa pred druhým kolom prezidentských volieb snaží osloviť voličov volebným spotom, v ktorom varuje pred moslimskou imigráciou. Jeho súper Jiří Drahoš vo svojom videu, ktoré v porovnaní so Zemanovým nie je útočné, vyzdvihuje, že mu záleží na slobode názorov a spoločnosti, kde prevažuje slušnosť, porovnal spravodajský portál iDNES.cz. Volebné spoty oboch kandidátov sa obrazovkách Českej televízie objavili v pondelok. Video Jiřího Drahoša si mali voliči možnosť pozrieť už pred prvým kolom prezidentských volieb. "Keď nastupujete s celou rodinou do lietadla, akého chcete pilota? Profesionála alebo niekoho, kto sa raz hral na leteckom simulátore? Keď posielate vašu matku na dôležitú operáciu, kto má držať skalpel? Skúsený chirurg alebo študent prvého ročníka? Keď Európa čelí silnej moslimskej imigrácii, kto by mal stáť na čele našej krajiny? Žijeme v dobe, v ktorej nie je čas na chyby. Smutné príklady z rôznych kútov Európy sú varovaním. Zvoľte si prezidenta, ktorý neuhne ani o krok," znie vo volebnom spote Miloša Zemana. V pozadí sa objavujú zábery z výkonu prezidentskej funkcie. Napríklad zo stretnutia Miloša Zemana s čínskym prezidentom Si Ťin-pchingom, účasti na česko-čínskom investičnom fóre, z charitatívneho plesu na Pražskom hrade alebo z osláv víťazstva po minulých českých prezidentských voľbách, ozrejmuje portál iDNES.cz. Bývalý šéf českej Akadémie vied Jiří Drahoš použil video, ktoré bolo natočené už pre prvé kolo volieb. Obsahuje zábery, na ktorých možno vidieť stretnutia s voličmi a jeho vystúpenia na verejnosti. "Možno práve zvažujete, koho chcete za svojho prezidenta. Ja by som si prial žiť v bezpečnom štáte, ktorý garantuje slobodu názorov a pre občana menej papierovania a viac času na rodinu. V krajine, ktorá má sebavedomú zahraničnú politiku. Opieram sa o svoje svedomie a víziu spoločnosti, kde preváži slušnosť, pracovitosť a vzdelanosť. Vážení občania, bude mi cťou byť vaším prezidentom," hovorí vo svojom volebnom spote Jiří Drahoš. Do druhého kola českých prezidentských volieb, ktoré sa uskutoční budúci štvrtok a piatok, sa súperi o prezidentské kreslo stretnú v dvoch televíznych debatách. V utorok večer na Prime a vo štvrtok na obrazovkách Českej televízie. Podľa dvoch posledných prieskumov sú šance vyrovnané a duel medzi Milošom Zemanom a Jiřím Drahošom rozhodnú doposiaľ váhajúci voliči. Pozrite si volebné spoty Zemana aj Drahoša.


S Britániou budeme o obchode rokovať až po vyriešení brexitu, tvrdí Juncker

Londýn a Európska komisia vedú tento týždeň tretie kolo rozhovorov o brexite.

BRUSEL. Predseda Európskej komisie Jean-Claude Juncker v utorok zdôraznil, že rokovania o budúcich obchodných vzťahoch Spojeného kráľovstva a Európskej únie po tzv. brexite sa budú môcť začať až po tom, ako obe strany vyriešia otázky odlúčenia. Británia a EK vedú tento týždeň tretie kolo rozhovorov o brexite, ktoré sa podľa Bruselu musia zameriavať najskôr na práva občanov EÚ a Británie žijúcich v zahraničí, finančné vyrovnanie a hranicu Írskej republiky so Severným Írskom. "Prečítal som si s náležitou pozornosťou všetky dokumenty predložené britskou vládou a žiaden z nich nie je uspokojivý, takže musí byť vyriešené obrovské množstvo otázok," povedal Juncker vo vystúpení pred veľvyslancami EÚ. "Musíme dať úplne jasne najavo, že nezačneme žiadne rokovania o novom hospodárskom a obchodnom vzťahu medzi Spojeným kráľovstvom a EÚ skôr, ako budú tieto otázky vyriešené... Nemôžeme tieto otázky miešať," citovala šéfa EK agentúra Reuters. "Najskôr vyriešime minulosť a potom sa budeme pozerať do budúcnosti." Tretie kolo rokovaní sa začalo v Bruseli v pondelok. Britský minister pre brexit David Davis pred ním uviedol, že Londýn chce od EÚ, aby na rokovaniach preukázala "predstavivosť a pružnosť". Britská vláda totiž presadzuje, aby sa s otázkami vystúpenia Británie z Únie rokovalo súčasne aj o pobrexitových vzťahoch oboch strán. EK to opakovane odmieta s požiadavkou, aby najskôr došlo k "dostatočnému" pokroku pri finančnom vyrovnaní, právach občanov a hranice s Írskom. Juncker tiež vyhlásil, že Turecko "podniká obrovské kroky smerom preč od Európy". Podľa vlastných slov je presvedčený, že turecký prezident Recep Tayyip Erdogan chce, aby EÚ zastavila rokovania o členstve s jeho krajinou. Tlačová agentúra AP citovala Junckera, ktorý zdôraznil, že má dobré vzťahy s tureckým prezidentom, ale podľa ktorého Erdogan dúfa, že Európska únia sama ukončí prístupové rokovania s Tureckom, "aby to bolo zodpovednosťou Únie a nie Turecka". Turecko začalo rokovania o členstve v EÚ pred 12 rokmi, prístupové rozhovory sa však ocitli na bode mrazu aj napriek tomu, že EÚ začiatkom minulého roka sľúbila, že ich urýchli, ak vláda v Ankare zastaví masívny tok migrantov do Európy. K zmene postoja EÚ došlo po neúspešnom vojenskom prevrate v Turecku v júli 2016. Erdoganovo následné konanie v podobe zatýkania členov opozície, predstaviteľov médií a občianskych hnutí, ako aj rozsiahle čistky v štátnom aparáte vyvolali v Bruseli obavy, či Ankara dokáže dodržiavať a rešpektovať základné hodnoty EÚ, ako sú ľudské práva a právny štát. Juncker v tejto súvislosti vyzval krajiny EÚ, aby nezastavili prístupové rozhovory, a dodal, že Turci samotní musia pochopiť, že osud ich členstva v EÚ je priamo spojený s Erdoganom a že zodpovednosť za akékoľvek prerušenie rokovaní musí byť "úplne na tureckej strane".


Kia niečo skrýva. Novinka má zmeniť mienku o značke

Novinka spôsobí prevrat v myslení a vnímaní značky.

Autosalón v Detroite sa nezadržateľne blíži, a preto aj automobilky zvyšujú svoju aktivitu a zverejňujú prvé detaily o nových modeloch. Často sa stáva, že vzhľad noviniek spoznáme ešte pred výstavou. Teraz to nebude prípad Kie. Na svoj nový model nás začala vábiť prostredníctvom série videí už koncom novembra, oficiálnych informácií je však žalostne málo. Na stránke thecurvehead.net, slúžiacej na prezentáciu novej Kie, zatiaľ beží odpočítavanie do veľkého odhalenia. Prvé reklamné slogany nás upriamujú na „dych vyrážajúci výkon“ a „účelný progresívny dizajn“. Tešiť sa vraj môžeme na nielen výkonnú, ale aj vzrušujúcu jazdu. “Toto vozidlo definitívne zmení globálnu mienku o spoločnosti Kia. Spôsobí prevrat v myslení a vnímaní ľudí našej značky a nás to poženie do ďalšej éry. Ani si neviete predstaviť, aký som nadšený z tohto automobilu“, nechal sa počuť šéfdizajnér Kie, Peter Schreyer. Nová Kia berie inšpiráciu v bližšie neurčenom koncepte. Tipov na ne je niekoľko, my sa zatiaľ prikláňame ku konceptu Kia GT4 Stinger. O športovom zameraní auta nemáme pochýb. Svedčí o tom nielen prvé video z okruhu Nurburgring, ale aj niekoľko ukázaných detailov vozidla. Množstvo výduchov, dvojitá koncovka výfuku, ale aj rýchlosť 244 km/h hovorí sama za seba. Všetko ostatné ostáva skryté za „zákrutou pred nami“.


Po Trumpovej dcére chcú Číňania pomenovať obrúsky aj alkohol

Ivanka Trumpová zaujala čínske firmy, keď navštívila čínsku ambasádu vo Washingtone.

PEKING, PRAHA. Čínske firmy majú záujem o značku „Ivanka“. V Pekingu podali 65 žiadostí o použitie mena staršej dcéry amerického prezidenta Donalda Trumpa ako ochrannej známky pre rôzne produkty. Sú medzi nimi tapety, alkoholické nápoje, kozmetika, potravinové doplnky, ako aj hygienické obrúsky. Okrem prepisu mena Ivanka chce ďalších 40 čínskych spoločností použiť jeho obdobu v čínskych znakoch. Úrady tieto žiadosti priebežne vybavujú a dosiaľ nie je známe, kedy by mohli dostať zelenú. Popularita Ivanky Trumpovej rastie v Číne najmä odvtedy, ako navštívila čínsku ambasádu vo Washingtone pri príležitosti osláv nového lunárneho roka. Informoval o tom český web lidovky.cz. Na vysvetlenie, čínske zákony dovoľujú tamojším firmám používať cudzie mená a ich čínske preklady ako ochranné známky. Povolenie však vedie k mnohým nadnárodným sporom a kontroverzným situáciám. Napríklad čínsky výrobca topánok používal niekoľko rokov fotografiu a meno americkej basketbalovej hviezdy Michaela Jordana. V decembri minulého roka najvyšší čínsky súd rozhodol, že značka nesmie naďalej používať jeho meno a ukončil tak spor, ktorý trval štyri roky. Súdny spor o ochrannú známku má za sebou aj americký prezident Donald Trump. V decembri 2006 v Číne požiadal o použitie svojho priezviska na stavebný projekt. Jeho žiadosť však bola zamietnutá v prospech muža s menom Dong Wei, ktorý o použitie známky zažiadal skôr. Súdne spory sa vliekli až do septembra 2016, kedy čínsky súd definitívne označil Dongovu známku za neplatnú.


Lajčák ako predseda OBSE navštívi Azerbajdžan

Pôjde v poradí o jeho piatu cestu do regiónov OBSE v tomto roku.

BRATISLAVA. Minister zahraničných vecí a európskych záležitostí Miroslav Lajčák (nominant Smeru-SD) navštívi v pondelok 4. a v utorok 5. marca Azerbajdžan v pozícii úradujúceho predsedu Organizácie pre bezpečnosť a spoluprácu v Európe (OBSE). Pôjde v poradí o piatu cestu do regiónov OBSE, ktorú absolvuje v tomto roku. TASR o tom informoval tlačový odbor rezortu zahraničných vecí. Cieľom návštevy v Baku je predstavenie priorít predsedníctva SR v OBSE a podpora mierového riešenia desaťročia trvajúceho konfliktu v Náhornom Karabachu. Lajčák bude o možnostiach posunu v tejto otázke rokovať so svojím azerbajdžanským rezortným partnerom Elmarom Mammaďarovom a príjmu ho i prezident Ilham Alijev, predseda vlády Novruz Mammadov a predseda parlamentu Ogtay Asadov. Šéf slovenskej diplomacie prerokuje v Baku s tamojšími ústavnými činiteľmi aj otázky ďalšieho rozvoja azerbajdžansko-slovenských bilaterálnych vzťahov, vrátane politického dialógu, ako aj obchodno-ekonomickej a investičnej spolupráce.


Spojené štáty uvalili sankcie na severokórejských hackerov

Na sankčný zoznam zaradili skupiny s označením Lazarus Group, Bluenoroff a Andariel.

WASHINGTON. Ministerstvo financií USA uvalilo v piatok sankcie na tri severokórejské hackerské skupiny, ktoré sú podozrivé z kybernetických útokov a krádeží stoviek miliónov dolárov po celom svete. Informovala o tom agentúra AP. Na sankčný zoznam amerického rezortu financií boli zaradené hackerské skupiny s označením Lazarus Group, Bluenoroff a Andariel. Podľa Washingtonu stojí za týmito zoskupeniami severokórejská vláda, ktorá ich využíva na nelegálne získavanie financií pre jadrové a raketové programy KĽDR. Peniaze kradli z finančných inštitúcií alebo zo zmenární kryptomnien. Zapísanie na sankčný zoznam uľahčí konfiškáciu prípadných aktív týchto skupín, ktoré sa nachádzajú v jurisdikcii USA. Osobám napojeným na tieto skupiny má byť tiež zamedzený prístup do globálneho finančného systému. Hackeri zo skupiny Lazarus boli podľa USA zodpovední za agresívny útok vydieračským softvérom z roku 2017, pre ktorý sa vžilo označenie WannaCry. Podarilo sa im pritom vyradiť z činnosti asi 300.000 počítačov v 150 krajinách sveta. Hackeri z Lazarus Group v spolupráci s "kolegami" s Bluenoroff okrem iného ukradli 80 miliónov dolárov z bangladéšskej centrálnej banky. Andariel zase vytvoril škodlivý softvér na napádanie stránok s hazardnými hrami, píše agentúra AFP. Trojica hackerských formácií je podľa ministerstva financií USA napojená na severokórejskú hlavnú tajnú službu RGB, ktorá vykonáva rôzne tajné operácie v zahraničí.


Procházková vyhrala preteky Svetového pohára v behu na kolieskových lyžiach, celkovo je druhá

Slovenka sa tešila v súťaži na päť kilometrov voľnou technikou.

CHANTY-MANSIJSK. Slovenská reprezentantka Alena Procházková zvíťazila vo štvrtkovej súťaži na 5 km voľnou technikou na podujatí Svetového pohára v behu na kolieskových lyžiach v ruskom Chanty-Mansijsku. O dve sekundy predstihla Rusku Svetlanu Nikolajevovú, tretia skončila ďalšia domáca pretekárka Jevgenia Šapovalovová (+23,3 s). Tridsaťpäťročná Procházková je celková víťazka predchádzajúceho ročníka SP v behu na kolieskových lyžiach. V tejto sezóne momentálne figuruje na druhej pozícii so ziskom 426 bodov.


Rakúsky súd nariadil prepustenie ukrajinského oligarchu Firtaša

Firtaša obvinili z podplácania indických predstaviteľov v súvislosti s projektom ťažby titánu.

VIEDEŇ. Krajinský súd vo Viedni nariadil v piatok prepustenie ukrajinského oligarchu Dmytra Firtaša z väzby, kde sa nachádzal od utorňajšieho opätovného zadržania rakúskymi orgánmi. Na rozhodnutie vo veci samostatných žiadostí Spojených štátov a Španielska o jeho vydanie na trestné stíhanie tak bude čakať na slobode. Verdikt sa odvoláva na skutočnosť, že Firtaš ešte pred troma rokmi zaplatil v Rakúsku kauciu vo výške 125 miliónov eur a odovzdal svoj cestovný pas, aby dosiahol svoje prepustenie po zadržaní na základe amerického zatykača. Najnovšie zadržiavanie však súviselo s vyšetrovaním v Španielsku, kde na neho takisto vydali zatykač. Vrchný krajinský súd vo Viedni zmenil v utorok rozhodnutie nižšieho súdu, ktorý v apríli 2015 zamietol vydanie oligarchu do USA, a označil extradíciu za prípustnú. Krátko nato Firtaša zatkli, avšak na základe európskeho zatykača vydaného Španielskom. Firtaša obvinil v roku 2012 súd v Chicagu z podplácania indických predstaviteľov v súvislosti s projektom ťažby titánu, a to sumou v miliónoch dolárov. O rok neskôr ho zadržali vo Viedni, po niekoľkých dňoch sa však dostal na slobodu, keďže zaplatil kauciu v uvedenej rekordnej výške, pričom však nesmel opustiť územie Rakúska. Ukrajinský oligarcha tvrdil, že za jeho zadržaním boli politické motívy. V žiadosti o vydanie Firtaša do Španielska, ktorá jestvuje od novembra 2016, sa podľa španielskeho mienkotvorného denníka El País píše o podozrení z prania špinavých peňazí a organizovaného zločinu. Posledné slovo v otázke Firtašovho vydania do USA či Španielska bude mať rakúske ministerstvo spravodlivosti.


Bitcoin rastie, rovnako ako ďalšie kryptomeny

Kurz bitcoinu atakuje hranicu 11-tisíc dolárov.

FRANKFURT NAD MOHANOM. Najznámejšia kryptomena bitcoin po minulotýždňovom zotavení aj v pondelok pokračuje v raste. Jej kurz atakuje hranicu 11-tisíc dolárov. Podľa údajov CoinDesk kurz bitcoinu v pondelok vzrástol o 5,1 percenta na 10.912,37 USD. V priebehu dopoludnia sa dokonca nakrátko vyšplhal až na 11.042,67 USD. Bitcoin už v sobotu dosiahol 11.221,73 USD, neskôr svojej zisky skorigoval a vrátil sa späť pod hranicu 11-tisíc dolárov, pod ktorou sa pohybuje od januára tohto roka. Bitcoin za uplynulých sedem obchodných dní posilnil o približne 22 percent. Obchodovanie s kryptomenami sa totiž nezastaví ani počas víkendov. Aj ďalšie kryptomeny stúpajú, ether vzrástol o 2,8 percenta na 951,19 USD a litecoin o takmer štyri percentá na 225 USD, uviedla webová stránka CoinDesk.


Bývalá americká kongresmanka môže za podvody dostať doživotie

Státisíce dolárov z účtu vzdelávacej nadácie Corrine Brownová využívala na organizovanie okázalých večierkov.

JACKSONVILLE. Bývalá americká kongresmanka Corrine Brownová by mohla stráviť zvyšok života vo väzení po tom, ako ju vo štvrtok uznali za vinnú z finančných podvodov. Politička Demokratickej strany, ktorá zastupovala v Snemovni reprezentantov štát Florida, sa zodpovedala pred súdom okrem iného zo sprenevery peňazí určených na charitatívne účely. Státisíce dolárov z účtu vzdelávacej nadácie využívala spolu so svojím spolupracovníkom na organizovanie okázalých večierkov, výletov a nákupných zájazdov. Brownovú (70) usvedčili v 18 z 22 obvinení vrátane uvádzania nepravdivých údajov v daňových a majetkových priznaniach. Sudca zatiaľ nestanovil termín oznámenia trestu. Podľa tlačovej agentúry AP ide o zavŕšenie pádu Brownovej, ktorá pôsobila v Kongrese od roku 1993, pričom bola jedným z prvých troch Afroameričanov, ktorých v novodobej ére zvolili do federálneho zákonodarného zboru za štát Florida.


Putinovu vládu schvaľujú dve tretiny Rusov

Centrum Levada: 49 percent respondentov si myslí, že sa Rusko uberá správnym smerom.

MOSKVA. Dve tretiny ruských občanov (66 percent) súhlasia s činnosťou ruského prezidenta Vladimíra Putina. Opačného názoru je každý tretí Rus, čo predstavuje 32 percent respondentov prieskumu verejnej mienky Analytického centra Jurija Levadu, známeho ako Centrum Levada, ktorého výsledky v piatok zverejnila agentúra Interfax. Podľa Centra Levada od roku 2000 do súčasnosti bola najväčšia spokojnosť s aktivitami prezidenta (81 percent) zaznamenaná v máji roku 2017. Minimum dosiahla v januári a februári 2019, keď spôsob Putinovho vládnutia schvaľovalo 64 percent respondentov. S prácou Dmitrija Medvedeva ako premiéra je spokojných 33 percent opýtaných, nespokojných je 65 percent. Prácu vlády schvaľuje 42 percent respondentov, nespokojných je 56 percent. Štátna duma, dolná komora ruského parlamentu, pracuje dobre podľa názoru 38 percent respondentov. Negatívne ju hodnotí 59 percent opýtaných. Centrum Levada zistilo, že 49 percent respondentov sa domnieva, že Rusko sa uberá správnym smerom, zatiaľ čo 40 percent opýtaných zastáva opačný názor. Agentúra Interfax poznamenala, že tento prieskum Centra Levada potvrdil údaje Všeruského centra na prieskum verejnej mienky (VCIOM), podľa ktorých 65,8 percenta Rusov je spokojných s Putinovou prácou. Iný nedávny prieskum VCIOM však zistil, že prezidentovi Ruskej federácie dôveruje iba 31,7 percenta respondentov. VCIOM tento rozpor vysvetlil rozdielmi v metódach výskumu.


Keď sa narodila vážila 245 gramov, dievčatko teraz pustili z nemocnice

V Kalifornii sa narodilo najmenšie dieťa, ktoré prežilo.

LOS ANGELES. Kalifornská nemocnica oznámila v stredu pôrod najmenšieho dieťaťa na svete, ktoré prežilo. Vážilo len 245 gramov, tak ako veľké jablko, keď sa narodilo, informovala agentúra AFP. Dievčatko, ktoré dostalo od nemocničného personálu v San Diegu prezývku Saybie, prišlo na svet, keď bola jeho matka v 24 týždni tehotenstva. To malo trvať 40 týždňov. Lekári povedali otcovi, že bude môcť byť približne hodinu so svojou dcérkou, kým zomrie. "Ale z hodiny boli dve hodiny, z nich bol potom deň a z neho týždeň," uviedla matka vo videu zverejnenom nemocnicou. Podľa lekárov sa Saybie narodila akútnym cisárskym rezom v decembri po tom, ako vážne tehotenské komplikácie ohrozili matkin život. Po takmer piatich mesiacoch na jednotke intenzívnej starostlivosti prepustili Saybie v máji domov, keď už vážila dva kilogramy. Rodina povolila zverejnenie jej príbehu, ale chce zostať v anonymite. Predchádzajúci rekord držalo dieťa narodené v roku 2015 v Nemecku, ktoré vážilo pri pôrode o sedem gramov viac ako Saybie.


Trump naďalej očakáva stiahnutie americkej armády zo Sýrie

USA sú odhodlané dosiahnuť úplnú porážku extrémistickej organizácie Islamský štát.

WASHINGTON. Prezident USA Donald Trump si stále želá čo najskoršie stiahnutie amerických vojakov zo Sýrie. Informovala o tom v pondelok agentúra DPA s odvolaním sa na vyhlásenie Bieleho domu. "Americká misia sa nezmenila: prezident má jasno v tom, že chce, aby sa americké sily vrátili domov tak rýchlo, ako to len bude možné," povedala v nedeľu večer hovorkyňa Bieleho domu Sarah Sandersová. Jej vyhlásenie odznelo po tom, ako francúzsky prezident Emmanuel Macron uviedol, že sa mu podarilo presvedčiť Trumpa o potrebe zotrvania amerických vojakov v Sýrii. Hovorkyňa v tejto súvislosti zdôraznila, že Spojené štáty sú odhodlané dosiahnuť úplnú porážku extrémistickej organizácie Islamský štát (IS) v blízkovýchodnom regióne a zaistiť, aby sa militanti nemohli opäť vrátiť na stratené pozície. "Okrem toho očakávame od našich regionálnych spojencov a partnerov, aby prevzali väčšiu vojenskú i finančnú zodpovednosť za regionálnu bezpečnosť," uviedla Sandersová. Donald Trump pri oznamovaní sobotňajšieho vojenského zákroku na území Sýrie vyhlásil, že "Amerika za žiadnych okolností nezostane v Sýrii na neurčito. Tešíme sa na ten deň, keď budeme môcť našich bojovníkov dostať domov," ubezpečil. Macron, naopak, v nedeľňajšom interview pre francúzske televízie povedal, že sa mu podarilo Trumpa presvedčiť, aby americké jednotky zo Sýrie nesťahoval. "Presvedčili sme ho, že je potrebné (v Sýrii) zostať," uviedol Macron.